F’konformità mad-dispożizzjonijiet tal-Artikolu 287(1) u (4) tat-TFUE u l-Artikoli 148(1) u 162(1) tar-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 u l-Artikoli 43, 48 u 60 tar-Regolament tal-Kunsill (KE) Nru 215/2008 tat-18 ta’ Frar 2008 dwar ir-Regolament Finanzjarju applikabbli għall-10 Fond Ewropew għall-Iżvilupp, kif emendat bir-Regolament (UE) Nru 567/2014

il-Qorti tal-Awdituri tal-Unjoni Ewropea, fil-laqgħa tagħha tal-14 ta’ Lulju 2016, adottat

IR-RAPPORTI ANNWALI

għas-sena finanzjarja 2015.

Ir-rapporti, flimkien mar-risposti tal-istituzzjonijiet għall-osservazzjonijiet tal-Qorti, intbagħtu lill-awtoritajiet responsabbli mill-għoti tal-kwittanza u lill-istituzzjonijiet l-oħra.

Il-Membri tal-Qorti tal-Awdituri huma:

Vítor Manuel da SILVA CALDEIRA (President), Kersti KALJULAID, Karel PINXTEN, Henri GRETHEN, Szabolcs FAZAKAS, Louis GALEA, Ladislav BALKO, Lazaros S. LAZAROU, Hans Gustaf WESSBERG, Pietro RUSSO, Ville ITÄLÄ, Kevin CARDIFF, Baudilio TOMÉ MUGURUZA, Iliana IVANOVA, George PUFAN, Neven MATES, Alex BRENNINKMEIJER, Danièle LAMARQUE, Nikolaos MILIONIS, Phil WYNN OWEN, Klaus-Heiner LEHNE, Oskar HERICS, Bettina JAKOBSEN, Janusz WOJCIECHOWSKI, Samo JEREB, Jan GREGOR, Mihails KOZLOVS, Rimantas ŠADŽIUS.

RAPPORT ANNWALI DWAR L-IMPLIMENTAZZJONI TAL-BAĠIT

(2016/C 375/01)

WERREJ

(4) L-Appendiċi C għaċ-Ċirkulari Nru A-123 Requirements for Effective Estimation and Remediation of Improper Payments (Rekwiżiti għal Stimar u Rimedju Effettivi ta' Pagamenti li Ma Jkunux Xierqa).

Il-kriterji tagħna għall-kwantifikazzjoni ta’ żbalji fl-akkwist pubbliku huma deskritti fid-dokument intitolat “Non-compliance with the rules on public procurement — types of irregularities and basis for quantification” (Nuqqas ta' konformità mar-regoli dwar l-akkwist pubbliku — tipi ta' irregolaritajiet u bażi għall-kwantifikazzjoni) (2) .

Il-Kummissjoni ddeċidiet li taġġusta l-istimi għar-Rapport Annwali tal-Ġestjoni u l-Prestazzjoni (AMPR – Annual Management and Performance Report for the EU Budget) sabiex ikunu paragunabbli aktar mal-livell ta’ żbalji stmat mill-Qorti.

(37) L-aktar ċifri reċenti li huma disponibbli huma relatati ma' tmiem l-2014, u jidhru fir-rapport tal-Kummissjoni “Summary of data on the progress made in financing and implementing financial engineering instruments reported by the managing authorities in accordance with Article 67(2)(j) of Council Regulation (EC) No 1083/2006” (Sommarju tad-data dwar il-progress li sar fil-finanzjament u l-implimentazzjoni tal-istrumenti ta’ inġinerija finanzjarja rrappurtati mill-awtoritajiet maniġerjali skont l-Artikolu 67(2)(j) tar-Regolament tal-Kunsill (KE) Nru 1083/2006) datat Settembru 2015.

(28) Mal-BERŻ għall-“Armenia SME Finance Facility” (Faċilità ta' Finanzjament għall-SMEs fl-Armenja) (EUR 15-il miljun) u għall-“Women in Business Programme in the Eastern Partnership” (Programm għal Nisa fin-Negozju, fis-Sħubija tal-Lvant) (EUR 5 miljun) fid-29 ta' Diċembru 2015.

KAPITOLU 3

Kisba ta' riżultati mill-baġit tal-UE

WERREJ

Introduzzjoni 3.1-3.5

Parti 1 — Orizzont 2020 (2014-2020) 3.6-3.59

Taqsima 1 — Ir-rabtiet bejn Ewropa 2020, il-prijoritajiet il-ġodda tal-Kummissjoni u Orizzont 2020 mhux dejjem jiffaċilitaw fokus fuq il-prestazzjoni u jeħtieġ li jiġu kkjarifikati 3.7-3.21

Taqsima 2 — Sinerġiji u kumplementarjetajiet mal-fondi SIE u ma' programmi nazzjonali 3.22-3.23

Taqsima 3 — Il-mekkanika ta' Orizzont 2020 ma tixprunax fokus fuq il-prestazzjoni b'mod konsistenti 3.24-3.59

Parti 2 — Ippjanar u rappurtar dwar il-prestazzjoni fil-livell tad-direttorati ġenerali: il-familja “Riżorsi naturali” 3.60-3.65

Parti 3 — Riżultati tal-awditu tal-Qorti dwar il-prestazzjoni 3.66-3.85

Rapporti speċjali 2015 u output ieħor dwar il-prestazzjoni 3.66-3.77

Is-segwitu tar-rakkomandazzjonijiet fir-rapporti speċjali 3.78-3.85

Konklużjonijiet u rakkomandazzjonijiet 3.86-3.95

Konklużjonijiet 3.86-3.93

Rakkomandazzjonijiet 3.94-3.95

Anness 3.1 — Rapporti speċjali adottati mill-Qorti Ewropea tal-Awdituri fl-2015

Anness 3.2 — Segwitu tar-rakkomandazzjonijiet preċedenti għall-kwistjonijiet ta' prestazzjoni

L-OSSERVAZZJONIJIET TAL-QORTI INTRODUZZJONI 3.1. Is-suġġett ta' dan il-kapitolu huwa l-prestazzjoni (ara l- Figura 3.1 ). Huwa jkompli fuq it-tema — li ilha karatteristika tar-rapporti annwali tagħna mill-2010 'hawn — li ninkludu kapitolu li jivvaluta aspetti differenti tas-sistemi stabbiliti mill-Kuimmissjoni sabiex jiġi żgurat li l-fondi tal-UE jintnefqu sew, u mhux biss ikunu jikkonformaw mal-leġiżlazzjoni rilevanti. 3.2. Mill-2010 'l hawn, aħna analizzajna l-awtovalutazzjoni mill-Kummissjoni dwar il-prestazzjoni, kif iddikjarata fir-rapporti annwali tal-attività (RAA) ta' għażla ta' direttorati ġenerali tal-Kummissjoni, u inkludejna eżaminar ta' xi wħud mit-temi żviluppati fir-rapporti speċjali ta' dik sena dwar l-awditu tal-prestazzjoni. Elementi oħra tal-prestazzjoni li eżaminajna huma l-pjanijiet ta' ġestjoni ta' direttorati ġenerali (DĠ) magħżula u r-rappurtar mill-Kummissjoni lill-Parlament Ewropew u lill-Kunsill, inklużi l-ewwel ftit edizzjonijiet tar-“rapporti ta' valutazzjoni (evalwazzjoni)” tal-Kummissjoni (1). Figura 3.1 — Prestazzjoni fl-UE Il-prestazzjoni fl-UE tiġi vvalutata fuq il-bażi tal-prinċipji tal-ġestjoni finanzjarja tajba (l-ekonomija, l-effiċjenza u l-effikaċja (effettività)) (2), u tkopri: (a) inputs — il-mezzi finanzjarji, umani, materjali, organizzazzjonali jew regolatorji meħtieġa għall-implimentazzjoni tal-programm; (b) outputs — ir-riżultati tanġibbli tal-programm; (c) riżultati — l-effetti immedjati tal-programm fuq destinatarji jew riċevituri diretti; (d) impatti — bidliet fuq terminu twil fis-soċjetà li jkunu, mill-inqas parzjalment, attribwibbli għall-azzjoni tal-UE. 3.3. Fil-kapitolu ekwivalenti tar-rapport annwali tas-sena li għaddiet, aħna ħarisna b'mod partikolari lejn l-istrateġija tal-UE fuq terminu twil, Ewropa 2020. Aħna eżaminajna l-monitoraġġ u r-rappurtar ta' livell għoli tal-UE dwar l-istrateġija u, għall-Fondi Strutturali u ta' Investiment Ewropej (3) (il-fondi SIE), il-mod kif l-istrateġija tirriżulta fil-ftehimiet ta' sħubija u l-programmi ta' finanzjament maqbula bejn il-Kummissjoni u l-Istati Membri. Din is-sena aħna nkomplu fuq dik it-tema, u niffukaw l-eżaminar tagħna tal-prestazzjoni tal-Kummissjoni permezz ta' Orizzont 2020, il-programm tal-Kummissjoni għar-riċerka u l-innovazzjoni u, kif se jidher hawn taħt, partita sinifikanti ħafna fil-baġit tal-UE. 3.4. Għalhekk, il-kapitolu jikkonsisti fi tliet partijiet. Il-prestazzjoni ta' Orizzont 2020 hija s-suġġett tal-ewwel parti. Iż-żewġ partijiet li jifdal jindirizzaw suġġetti li eżaminajna fi snin preċedenti: il-punt sa fejn il-prestazzjoni hija koperta fid-dokumenti annwali prinċipali ta' ppjanar u rappurtar, imħejjija mid-diretturi ġenerali tal-Kummissjoni, u xi wħud mit-temi prinċipali li jirriżultaw mir-Rapporti Speċjali 2015 tagħna inkluż is-segwitu ta' kampjun ta' rakkomandazzjonijiet minn rapporti speċjali preċedenti u, għall-ewwel darba, ir-risposti mill-Istati Membri għal stħarriġ li wettaqna dwar is-segwitu li jagħtu għar-rakkomandazzjonijiet tagħna. 3.5. Fir-Rapport Annwali 2014 aħna rrappurtajna li, abbażi ta' informazzjoni pprovduta mill-Kummissjoni, l-analiżi ta' nofs it-terminu ta' Ewropa 2020 li kellha tkun disponibbli għall-Kunsill f’Marzu 2015, kienet iddewmet sal-bidu tal-2016 (4). F'Ġunju 2016, il-Kummissjoni infurmatna li l-analiżi ta' nofs it-terminu kienet ġiet iffinalizzata u li issa mhu se jkun hemm l-ebda analiżi formali ta' nofs it-terminu li tikkonkludi d-dokument. B'riżultat ta' dan, aħna ma aħniex f'pożizzjoni li nirrappurtaw f'dan il-kapitolu dwar kif dan twettaq dan il-proċess ta' analiżi. Madankollu, aħna nistgħu nirritornaw għal din il-kwistjoni f'rapporti futuri. PARTI 1 — ORIZZONT 2020 (2014-2020) 3.6. L-analiżi tagħna ta' Orizzont 2020 fiha tliet elementi. L-ewwel nett, aħna nippreżentaw il-karatteristiki prinċipali tal-programm u neżaminaw il-qafas strateġiku li jopera fih, b'mod partikolari r-rabtiet tiegħu ma' strateġiji oħra tal-UE. It-tieni element iqis il-vantaġġi u r-riskji potenzjali involuti fit-tlaqqigħ flimkien tal-attivitajiet ta' riċerka u innovazzjoni. Fl-aħħar nett, aħna nanalizzaw il-punt sa fejn hemm fokus fuq il-prestazzjoni fi ħdan Orizzont 2020. Taqsima 1 — Ir-rabtiet bejn Ewropa 2020, il-prijoritajiet il-ġodda tal-Kummissjoni u Orizzont 2020 mhux dejjem jiffaċilitaw fokus fuq il-prestazzjoni u jeħtieġ li jiġu kkjarifikati Ewropa 2020 u Orizzont 2020 3.7. Ewropa 2020 hija l-istrateġija tal-Unjoni Ewropea, fuq 10 snin, għall-impjiegi u t-tkabbir. Hija tnediet fl-2010 biex toħloq il-kundizzjonijiet għal tkabbir intelliġenti, sostenibbli u inklużiv. Ir-responsabbiltà għat-twettiq tal-istrateġija Ewropa 2020 hija kondiviża bejn l-UE u t-28 Stat Membru tagħha. Għaldaqstant, il-ħames miri ewlenin (5) tal-istrateġija għandhom mira nazzjonali assoċjata f’kull Stat Membru, li tirrifletti ċ-ċirkustanzi differenti ta’ kull wieħed minnhom. 3.8. Orizzont 2020 għandu baġit ta' madwar EUR 75 biljun għall-perjodu 2014-2020. Huwa l-programm tal-UE għall-appoġġ tar-riċerka u l-innovazzjoni, bl-objettiv ġenerali li “jikkontribwixxi għall-bini ta' soċjetà u ekonomija bbażati fuq l-għarfien u l-innovazzjoni madwar l-Unjoni” (6). Huwa jappoġġa l-istrateġija Ewropa 2020 u l-objettiv tal-UE li toħloq Żona Ewropea tar-Riċerka (ŻER) (7). Huwa jlaqqa' flimkien programmi ta' nfiq għar-riċerka u l-innovazzjoni, li preċedentement kienu separati (8). 3.9. Il-finanzjament jiġi pprovdut prinċipalment fil-forma ta' għotjiet, għalkemm l-aċċess għal forom oħra ta' finanzjament, bħal strumenti finanzjarji, huwa disponibbli wkoll. Il-Kummissjoni timmaniġġja l-maġġoranza tal-infiq taħt Orizzont 2020, jew hija nfisha jew permezz ta' aġenziji u korpi oħra. Il-benefiċjarji ta' Orizzont 2020 huma individwi, timijiet, universitajiet, istituti tar-riċerka, SMEs u kumpaniji akbar, fl-UE jew lil hinn minnha. Ħafna proġetti ffinanzjati huma kollaborattivi. 3.10. Il- Figura 3.2 turi l-istruttura ta’ Orizzont 2020. L-objettiv ġenerali huwa kkonkretizzat fi tliet prijoritajiet (1. Xjenza eċċellenti, 2. Tmexxija industrijali u 3. Sfidi tas-soċjetà). Dawn il-prijoritajiet jingħataw segwitu permezz ta' 14-il “objettiv speċifiku”, jiġu kkomplementati b'linji ġenerali tal-attivitajiet li jipprovdu l-kontenut xjentifiku u teknoloġiku tagħhom. L-objettiv ġenerali jingħata segwitu wkoll permezz ta' żewġ objettivi speċifiċi (“It-tixrid tal-eċċellenza u ż-żieda fil-parteċipazzjoni” u “Ix-xjenza ma' u għas-soċjetà”), filwaqt li żewġ organizzazzjonijiet addizzjonali, il-JRC u l-EIT jikkontribwixxu wkoll għall-objettiv ġenerali u għall-prijoritajiet billi jsegwu l-objettivi speċifiċi proprji tagħhom. Orizzont 2020 jinkludi wkoll miżuri ta' riċerka addizzjonali, bħar-“Rotta Rapida lejn l-Innovazzjoni” għall-promozzjoni ta' attivitajiet ta' innovazzjoni li huma qrib is-suq. Figura 3.2 — L-istruttura ta' Orizzont 2020 Sors: Il-Qorti Ewropea tal-Awdituri. L-OSSERVAZZJONIJIET TAL-QORTI IR-RISPOSTI MILL-KUMMISSJONI Hemm rabtiet ta' livell għoli bejn Orizzont 2020 u Ewropa 2020 iżda jeħtieġ li jittejbu biex jiġi żgurat li jiffaċilitaw fokus akbar fuq il-prestazzjoni 3.11. Taħt il-leġiżlazzjoni, Orizzont 2020 għandu tliet indikaturi tal-prestazzjoni għall-valutazzjoni tal-progress meta mqabbel mal-objettiv ġenerali tiegħu: (a) l-indikatur tal-intensità tar-riċerka u l-iżvilupp li skontu jenħtieġ li l-investiment jirrappreżenta mill-inqas 3 % tal-PDG sal-2020 — li jirreplika waħda mill-ħames miri ewlenin ta' Ewropa 2020; (b) indikatur tal-output tal-innovazzjoni; (c) il-proporzjon ta' riċerkaturi fil-popolazzjoni attiva (9). Dan l-indikatur ma għandu l-ebda rabta diretta mal-miri ewlenin ta' Ewropa 2020. 3.12. L-indikatur ta' 3 % jkejjel l-input ta' fondi fir-riċerka u l-iżvilupp. Huwa ma tfassalx biex ikejjel l-output, ir-riżultati jew l-impatt. Orizzont 2020 iżid għall-ewwel darba fil-leġiżlazzjoni r-rekwiżit li, fir-riċerka u l-iżvilupp, jenħtieġ li l-investiment privat — għall-kuntrarju tal-investiment pubbliku — jirrappreżenta żewġ terzi tat-total (10). Bi tqabbil ma' dawn il-miri, fl-2014 it-total ta' dan l-investiment madwar l-Ewropa kien kemxejn aktar minn 2 % tal-PDG, bis-settur privat jirrappreżenta madwar 64 % ta' dan. Iċ-ċifri komparabbli kienu 2,8 % għall-Istati Uniti tal-Amerka fl-2012, 3,5 % għall-Ġappun u 4,2 % għall-Korea t'Isfel (għaż-żewġ pajjiżi fl-2013). 3.12. Filwaqt li l-indikatur tal-intensità ta' 3 % tar-R&Ż ikejjel l-input ta' fondi fir-riċerka u l-iżvilupp, huwa jirrifletti wkoll l-effikaċja ta' miżuri ta' politika meħuda biex jistimulaw bażi ta' xjenza ta' kwalità għolja fl-Istati Membri u biex jinħolqu kundizzjonijiet qafas aħjar għar-riċerka u l-innovazzjoni fis-settur privat. 3.13. L-infiq taħt Orizzont 2020 huwa kontribuzzjoni relattivament żgħira għall-mira. Dejjem kien mistenni li l-Istati Membri jipprovdu l-parti l-kbira tal-fondi f'dan il-qasam. Fl-2014, l-ewwel sena ta' implimentazzjoni, l-infiq taħt Orizzont 2020 mill-istituzzjonijiet tal-UE rrappreżenta kemxejn taħt l-10 % tal-baġits pubbliċi totali għar-R&Ż. Aħna osservajna fir-rapport annwali tas-sena li għaddiet li l-issodisfar tal-miri nazzjonali kollha għar-riċerka u l-iżvilupp iwassal għal investiment totali ta' 2,6 % tal-PDG sal-2020, li huwa kemxejn inqas mill-mira ta' 3 % (11). 3.13. Fil-qasam tar-riċerka, kif ukoll fl-Orizzont 2020, qed isiru sforzi biex l-investiment tal-Istati Membri fir-riċerka u fl-innovazzjoni jiġi kkordinat u mtejjeb, u biex jiġu żviluppati kundizzjonijiet qafas li jippermettu l-innovazzjoni fis-settur privat sabiex dan jiffjorixxi (innovazzjoni miftuħa). Dan huwa kruċjali sabiex isir progress sinifikanti biex jitnaqqas id-distakk fl-innovazzjoni bejn l-Unjoni Ewropea u l-kompetituri ewlenin tagħha. Iż-żieda fl-impatt u xjenza eċċellenti permezz ta' ftuħ (xjenza miftuħa) u Suq Uniku Diġitali, l-inkorporazzjoni tal-isfida diġitali fl-isfidi soċjetali kbar, l-implimentazzjoni tad-dimensjoni tar-Riċerka, l-Innovazzjoni u l-Kompetittività tal-Unjoni tal-Enerġija, flimkien ma' politika ta' tibdil fil-klima orjentata lejn il-futur, u li l-punti b'saħħithom tal-Ewropa fix-xjenza u t-teknoloġija jiġu tradotti għal vuċi globali ewlenija (miftuħa għad-dinja) huma objettivi ewlenin għall-politika ta' riċerka. L-investimenti fir-riċerka u l-innovazzjoni mill-programmi ta' Politika ta' Koeżjoni għall-2007-2013 ikkontribwew ukoll għall-progress lejn il-mira ta' 3 %. Dan il-kontribut jitkompla għall-perjodu ta' programmar 2014-2020 grazzi għall-konċentrazzjoni tematika tal-FEŻR u se jsaħħaħ l-impatt u l-ingranaġġ tagħha grazzi għall-kondizzjonalità ex-ante "Speċjalizzazzjoni Intelliġenti " għar-riċerka u l-innovazzjoni. Il-kontribut ta' Orizzont 2020 biex tinkiseb l-istrateġija Ewropa 2020 huwa rinforzat bl-interazzjoni ma' azzjonijiet oħra fil-livell tal-UE u dak nazzjonali. 3.14. It-tieni indikatur tal-prestazzjoni ta' Orizzont 2020, dwar l-innovazzjoni, huwa indikatur kompost tal-output. Huwa ġie inizjalment żviluppat għall-inizjattiva ewlenija ta' Ewropa 2020, “Unjoni tal-Innovazzjoni” (12). Huwa jiġbor informazzjoni dwar erba' elementi: il-privattivi, l-impjiegi f'attivitajiet li jiffukaw fuq l-għarfien, il-kompetittività ta' beni u servizzi li jiffukaw fuq l-għarfien, u l-impjiegi f'ditti ta' setturi innovattivi li qed jikbru malajr. il-Grupp ta' Riċerka dwar l-Indikaturi Komposti (iffinanzjat mill-UE) ġibed l-attenzjoni għall-fatt li dawn l-indikaturi, ibbażati fuq subindikaturi mingħajr unità ta' kejl komuni u sinifikattiva, u mingħajr metodu ovvju għall-ponderazzjoni, fihom kemm vantaġġi kif ukoll żvantaġġi. B'mod partikolari, filwaqt li juru l-istampa fuq skala kbira, hemm riskju li meħudin sepratament jistgħu jwasslu għal konklużjonijiet ta' politika simplistiċi; għalhekk, jenħtieġ li jintużaw flimkien mas-subindikaturi. Il-Kummissjoni rrappurtat dwar dan l-indikatur u s-subindikaturi f'Marzu 2016 (13). 3.15. L-indikatur tal-output tal-innovazzjoni għandu l-vantaġġ li jiffoka l-attenzjoni fuq l-istabbiliment tal-kundizzjonijiet tajbin għall-innovazzjoni u li jipprovdi miżura għall-valutazzjoni tal-progress fl-innovazzjoni fil-livell tal-ekonomija tal-UE. Madankollu, huwa għandu wkoll għadd ta' nuqqasijiet li jillimitaw l-utilità tiegħu għall-monitoraġġ tal-kontribut ta' Orizzont 2020 lejn l-objettivi tal-istrateġija Ewropa 2020: 3.15. — il-Kummissjoni għadha ma ssettjatx mira kkwantifikata li għandha tintlaħaq sa data ddefinita (14); — Sabiex il-mira kwantitattiva jkollha impatt fuq it-tfassil tal-politika u jiġi stimulat il-progress, il-mira stabbilita għandha tkun konsenswali, iġġustifikata abbażi ta' evidenza u ta' valutazzjoni komparattiva, u faċli li tinftiehem u li tiġi kkomunikata. Dan huwa aktar diffiċli li jinkiseb fil-każ ta' indikaturi komposti, bħall-Indikatur tal-Output tal-Innovazzjoni, peress li s-sommarju tar-riżultati fejn dawn jirriżultaw huwa min-natura tiegħu astratt. L-indikaturi komposti, għalhekk, normalment ma jinvolvux livelli fil-mira. Eżempju ieħor ta' dan huwa tat-Tabella ta' Valutazzjoni tal-Unjoni tal-Innovazzjoni, li ma għandhiex livell fil-mira, iżda xorta għandha b'mod ċar impatt fuq it-tfassil tal-politika tal-Istati Membri. Barra minn hekk, il-perjodu ta' żmien disponibbli għall-indikaturi tal-komponenti għadu qasir wisq biex jiġu stabbiliti linji ta' tendenza u jiġu identifikati livelli fil-mira sinifikanti tal-UE (il-kompenent dwar intrapriżi bi tkabbir kbir kien ibbażat fuq ġbir ta' dejta ġdid tal-Eurostat). Barra minn hekk, it-twaqqif ta' livell fil-mira tal-UE jista' jirrikjedi valutazzjoni komparattiva mal-prestazzjoni f'pajjiżi mhux tal-UE, xi ħaġa li ma kinitx possibbli fiż-żmien li tnieda l-indikatur. — il-Kummissjoni għadha ma kkonkretizzatux f'miri nazzjonali biex tirrifletti s-sitwazzjoni individwali ta' kull Stat Membru — kif irrakkomandat minn esperti fil-qasam għal indikaturi li jkejlu l-innovazzjoni (15). — Il-mira tal-intensità tar-Riċerka hija stabbilita mill-Istat Membru, u l-Indikatur tal-Output tal-Innovazzjoni jikkomplementaha billi jipprovdi l-istampa tal-politika dwar l-output tal-innovazzjoni. Jinħtieġ li dawn l-elementi differenti jidhru flimkien. 3.16. L-objettivi speċifiċi ssettjati minn Orizzont 2020 huma l-livell li jmiss fil-ġerarkija tal-objettivi fejn jiġu stabbiliti rabtiet mal-istrateġija Ewropa 2020. L-akbar element (38 %) tal-baġit ta' Orizzont 2020 huwa allokat għall-prijorità “Sfidi tas-soċjetà” li huwa maħsub biex jindirizza l-prijoritajiet tal-politika fl-istrateġija Ewropa 2020. 3.17. F'ħafna każijiet, id-deskrizzjoni tal-objettivi speċifiċi tirreferi għall-inizjattivi ewlenin li huma maħsubin biex jappoġġawhom. Madankollu, għalkemm huma indikazzjoni utli tar-relazzjoni ġenerika bejn Orizzont 2020 u l-istrateġija Ewropa 2020, huma ma jkomplux jiġu kkonkretizzati, f'livelli aktar baxxi, f'rabtiet aktar speċifiċi u operazzjonali li jkunu jistgħu jservu bħala l-bażi għall-monitoraġġ u r-rappurtar tal-kontribut ta' Orizzont 2020 għall-inizjattivi individwali ewlenin, u għaldaqstant għall-istrateġija Ewropa 2020. 3.17. Għat-tħejjija tal-baġit, il-kontribuzzjoni ta' Orizzont 2020 għal kull inizjattiva ewlenija hija pprovduta fid-Dikjarazzjoni tal-Programm Orizzont 2020 fuq bażi annwali, skont metodoloġija żviluppata bit-tnedija tal-programm. Ir-rabtiet bejn l-10 prijoritajiet politiċi tal-Kummissjoni u Ewropa 2020/Orizzont 2020 jeħtieġu aktar kjarifika 3.18. Fl-2013, ir-regolament li jistabbilixxi Orizzont 2020 issettja prijoritajiet, objettivi ġenerali u speċifiċi għall-perjodu 2014-2020. Dawn il-prijoritajiet u l-objettivi kienu maħsuba biex jiġu allinjati ma', u biex jikkontribwixxu għall-istrateġija Ewropa 2020 (16). Lejn tmiem l-2014, il-Kummissjoni attwali ssettjat 10 prijoritajiet għall-Kummissjoni fl-intier tagħha għall-perjodu 2014-2019 (17). Filwaqt li dawn il-prijoritajiet jenfasizzaw xi oqsma ġodda (bħal ftehim ta' kummerċ ħieles mal-Istati Uniti), huma jikkoinċidu wkoll b'mod sinifikanti, bħalma wieħed jistenna, mal-istrateġija eżistenti Ewropa 2020, inklużi l-miri u l-inizjattivi ewlenin tagħha. Pereżempju, l-impjieg u t-tibdil fil-klima huma kwistjonijiet li jidhru ħafna fit-tnejn li huma. Minkejja t-trikkib u l-kumplimentarjetajiet, kien diffiċli li jiġi stabbilit il-punt sa fejn l-10 prijoritajiet politiċi jiffurmaw approċċ distint ġdid tal-Kummissjoni jew sa fejn huma intenzjonati li jkunu mod ġdid kif il-Kummissjoni tibda topera Ewropa 2020 għall-ħidma tagħha. 3.18. L-istrateġija Ewropa 2020 hija l-istrateġija tat-tkabbir għal deċennju tal-UE u fil-livell tal-UE. Konformi mal-istrateġija Ewropa 2020, l-10 prijoritajiet politiċi tal-Kummissjoni jipprovdu aġenda/strateġija ċara u ffokata fuq l-attivitajiet tal-Kummissjoni lejn Ewropa 2020 u huma għal kollox konsistenti mal-miri ewlenin ta' Ewropa 2020. Fl-istess ħin, huma jipprovdu aktar ċarezza u konċentrazzjoni fuq l-istrateġija politika ġenerali tal-Kummissjoni, filwaqt li jitqiesu l-iżviluppi reċenti. Mit-twaqqif tal-istrateġija Ewropa 2020, pereżempju, l-UE rat kriżijiet ta' dejn sovran, żidiet fid-defiċits tas-settur pubbliku, il-gwerra fl-Ukrajna u fis-Sirja, fluss kbir ta' migranti lejha, il-ftehim COP 21 dwar il-klima. Dawn l-10 prijoritajiet politiċi ġew ippreżentati wkoll lill-Parlament Ewropew, lill-Kunsill Ewropew u lill-Kunsill matul il-ħatra tal-Kummissjoni l-ġdida. Il-prijoritajiet jieħdu, bħala miri u indikaturi, il-miri u l-indikaturi tal-istrateġija Ewropa 2020. 3.19. Huwa normali li l-prijoritajiet strateġiċi jinbidlu, hekk kif iċ-ċirkustanzi jinbidlu. Madankollu, kif indikat mis-servizz tal-awditjar intern tal-Kummissjoni, għalkemm hemm bażi komuni bejn iż-żewġ strateġiji, sa issa l-Kummissjoni għadha ma identifikatx il-korrispondenza bejniethom. Fil-fehma tagħna, peress li r-relazzjoni bejn iż-żewġ strateġiji ma ġietx ikkjarifikata, huma jikkoeżistu u jintużaw għal finijiet differenti: 3.19. Il-Kummissjoni tikkunsidra li l-prijoritajiet tagħha se jipprovdu aġenda politika ċara u ffokata għall-Kummissjoni li tkun konsistenti mal-istrateġija Ewropa 2020 għall-Unjoni Ewropea b'mod ġenerali. Fihom infushom, huma jintużaw naturalment għal finijiet differenti. Madankollu, dan ma jfissirx li huma inkonsistenti jew inkoerenti b'xi mod; huma perfettament kumplimentari. Jekk jogħġbok irreferi wkoll għat-tweġiba tal-Kummissjoni għall-paragrafu 3.18. — L-allokazzjoni tal-baġit tal-UE għall-programmi ta' nfiq (bħal Orizzont 2020) hija babżata fuq, fost affarijiet oħra, il-kontribut tagħhom għall-miri u l-inizjattivi ewlenin ta' Ewropa 2020. Il-monitoraġġ u l-evalwazzjoni tal-programmi ta' nfiq jibnu wkoll fuq objettivi maħsuba biex jirriflettu l-istrateġija Ewropa 2020. — Fir-rigward ta' Orizzont 2020, dan ġie implimentat fil-programmi ta' ħidma iniżjali, għall-2014-2015. Matul il-bqija tal-programm, il-programmi ta' ħidma, u l-baġit għal elementi partikolari tal-programm ta' ħidma, se jkunu dejjem aktar influwenzati mill-prijoritajiet politiċi stabbiliti mill-Kummissjoni attwali b'reazzjoni għall-kuntest politiku, ekonomiku u teknoloġiku emerġenti. — Il-programm ta' ħidma annwali tal-Kummissjoni issa jiffoka fuq l-10 prijoritajiet politiċi. Mill-2016, il-Kummissjoni introduċiet ukoll metodu ġdid ta' ppjanar strateġiku, li jirrikjedi li d Direttorati Ġenerali jħejju pjanijiet strateġiċi fuq 5 snin, ibbażati wkoll fuq l-10 prijoritajiet politiċi. Il-pjanijiet strateġiċi fuq ħames snin se jsiru l-punt tat-tluq għall-abbozzar tal-pjanijiet ta' ġestjoni annwali (PĠ) għat-twettiq tal-kompiti tad-Direttorati Ġenerali (inkluża l-implimentazzjoni tal-programmi ta' nfiq bħal Orizzont 2020). Peress li r-rappurtar fir-rapporti annwali tal-attività huwa marbut ħafna mal-pjanijiet ta' ġestjoni, mill-2016 'il quddiemjista' jiġi mistenni wkoll li r-rapporti annwali tal-attività mill-2016 'il quddiem jirriflettu primarjament l-10 prijoritajiet politiċi. — Il-programm ta' ħidma annwali jinkludi l-azzjonijiet li l-Kummissjoni se tieħu biex tgħin tipprovdi l-prijoritajiet politiċi u tikkontribwixxi għall-kisbiet tal-istrateġija Ewropa 2020. Il-Pjanijiet Strateġiċi pluriennali żviluppati għal kull dipartiment tal-Kummissjoni huma mibnija madwar 10 prijoritajiet politiċi, mogħtija bħala objettivi ġenerali. Bħala parti mill-eżerċizzju, id-DĠs ngħataw struzzjonijiet biex jispjegaw kif l-attivitajiet tagħhom jikkontribwixxu għall-istrateġija Ewropa 2020. Sabiex dan jiġi ffaċilitat, il-miri ewlenija tal-istrateġija Ewropa 2020 jidhru bħala indikaturi tal-impatt marbuta mal-objettivi ġenerali rilevanti. Il-Pjanijiet ta' Ġestjoni annwali stabbilew l-outputs ippjanati għal kull dipartiment u kif dawn se jikkontribwixxu għall-objettivi. Id-dipartimenti tal-Kummissjoni se jirrapportaw dwar il-kisbiet tagħhom permezz tar-Rapporti ta' Attività Annwali, li se jirriflettu l-istruttura tal-pjanijiet strateġiċi u ta' ġestjoni. Madankollu, il-Kummissjoni se tkompli tirrapporta dwar il-progress lejn il-miri tal-Ewropa 2020 bħala parti mill-proċess tas-Semestru Ewropew u dwar il-kontribuzzjoni tal-baġit għal Ewropa 2020 fir-Rapport ta' Ġestjoni u ta' Prestazzjoni Annwali. 3.20. Għal Orizzont 2020, dan iwassal għal sitwazzjoni fejn il-qafas legali u l-allokazzjoni tal-baġit għall-programm jirriflettu l-istrateġija Ewropa 2020, filwaqt li dawk il-partijiet tal-Kummissjoni li jimplimentaw Orizzont 2020 iffukaw mill-ġdid l-ippjanar strateġiku u l-arranġamenti ta' ġestjoni fuq l-10 prijoritajiet politiċi. Pereżempju, il-prijoritajiet ewlenin li għandhom jiġu żviluppati fil-programmi ta' ħidma 2016-2017 ta' Orizzont 2020 huma bbażati fuq 7 minn 10 oqsma ta' politika fuq l-aġenda tal-Kummissjoni l-ġdida. Taħt dawn iċ-ċirkustanzi, mhuwiex ċar x'objettivi strateġiċi għandhom ikunu fil-mira ta' Orizzont 2020. Id-DĠ RTD identifika erba' prijoritajiet politiċi fejn id-DĠ jista' jikkontribwixxi (18). Madankollu, l-insegwiment ta' dawn il-prijoritajiet se jirrikjedi iffukar mill-ġdid tal-isforz, meta mqabbel mal-immirar oriġinali kif stipulat fil-leġiżlazzjoni dwar Orizzont 2020. 3.20. Il-Kummissjoni tikkunsidra li ma hemm ebda nuqqas ta' ċarezza dwar liema objettivi strateġiċi għandhom ikunu fil-mira ta' Orizzont 2020. Dawn l-objettivi huma l-objettivi tal-Ewropa 2020, kif stabbiliti fil-bażi ġuridika. L-10 prijoritajiet politiċi jintużaw biex jitqies kif il-Kummissjoni tista' tassisti bl-aħjar mod fl-ilħiq tal-prijoritajiet tal-Ewropa 2020. Pereżempju, it-twettiq tal-istrateġija tas-Suq Uniku Diġitali (Digital Single Market – DSM) se twassal għal aġġornament tal-prijoritajiet fil-programm ta' ħidma 2017-2018 tal-parti tal-ICT ta' Orizzont 2020 konformi ma' Ewropa 2020 u mal-prijorità tal-Kummissjoni tas-Suq Uniku Diġitali, fl-ambitu tal-flessibilità disponibbli f'Orizzont 2020. Is-sett rispettiv ta' miżuri u ta' inizjattivi tat-18 ta' April 2016 (pakkett tad-DSM) diġà juri dan l-allinjament ta' Orizzont 2020 u l-prijorità tad-DSM. 3.21. Fir-rapport annwali tas-sena li għaddiet, aħna ġbidna l-attenzjoni għall-allijament dgħajjef bejn Ewropa 2020 u ċ-ċiklu baġitarju tal-UE fuq seba' snin (19). L-istess kumplikazzjoni tista' taffettwa l-10 prijoritajiet politiċi, peress li l-mandat tal-Kummissjoni attwali jintemm fl-2019, sena qabel id-data li fiha ntemmu Ewropa 2020 u Orizzont 2020. 3.21. Jista' jkun li l-perjodu tal-QFM 2007–2013 ma kienx jikkoinċiedi kompletament mal-perjodu kopert mill-istrateġija Ewropa 2020. Madankollu, il-Kummissjoni żżomm il-pożizzjoni tagħha, li ġiet ifformulata bi tweġiba għall-paragrafi 3.7-3.11. 3.87 tar-rapport annwali tal-Qorti għall-2014, li dan ma jimplikax nuqqas ta' allinjament mal-istrateġija ġenerali. Barra minn hekk, il-perjodu tal-QFP 2014-2020 jaqa' kompletament fl-istess perjodu, u jintemm fl-istess data, bħall-perjodu attwali tal-istrateġija Ewropa 2020. Il-QFP 2014-2020 ġie mfassal bil-ħsieb li jkun hemm konċentrazzjoni fuq il-kisba ta' riżultati mill-istrateġija Ewropa 2020. Il-Kummissjoni qed tissorvelja u tirrapporta dwar il-kontribut tal-baġit tal-UE lejn l-objettivi ġenerali tal-UE u b'mod partikolari lejn l-Istrateġija Ewropa 2020. Il-Qafas Finanzjarju Pluriennali, Orizzont 2020 u l-istrateġija Ewropa 2020 attwali huma kompletament allinjati u għandhom data ta' tmiem komuni ta' 2020. Dawn l-oqfsa ma humiex affettwati mill-iskadenza tal-mandat tal-Kummissjoni attwali fl-2019. Taqsima 2 — Sinerġiji u kumplementarjetajiet mal-fondi SIE u ma' programmi nazzjonali Informazzjoni limitata dwar is-sinerġiji mal-fondi SIE 3.22. Wieħed mill-objettivi prinċipali tal-istrateġija Ewropa 2020 u tal-Unjoni tal-Innovazzjoni tagħha huwa l-ikkompletar taż-Żona Ewropea tar-Riċerka li fiha r-riċerkaturi, l-għarfien xjentifiku u t-teknoloġija jiċċirkolaw b'mod liberu. Il-baġit tal-UE jikkontribwixxi għall-objettiv taż-ŻER permezz ta' Orizzont 2020 u l-fondi SIE. F'dan il-kuntest, u f'konformità mal-leġiżlazzjoni, il-Kummissjoni pprevediet sistema biex tħeġġeġ u tittraċċa sinerġiji bejn Orizzont 2020 u l-fondi SIE. Il-klassifikazzjoni tal-proġetti ta' Orizzont 2020 skont l-objettivi tematiċi tas-SIE, flimkien mal-introduzzjoni ta' referenzi speċifiċi għal sinerġiji potenzjali fl-istadji tal-ippjanar u tar-rappurtar tagħhom ikunu jipprovdu l-bażi għal sistema bħal din. Madankollu, fl-ewwel rapport ta' monitoraġġ ta' Orizzont 2020, l-informazzjoni dwar l-użu u l-impatt ta' sinerġiji bejn Orizzont 2020 u l-fondi SIE hija limitata. Il-Kummissjoni qed tippjana li tanalizza l-impatt u s-sinerġiji bejn Orizzont 2020 u l-FSIE fil-kuntest tal-evalwazzjoni interim ta' Orizzont 2020. 3.22. Il-Kummissjoni ħolqot il-kundizzjonijiet regulatorji li jistgħu jiffaċilitaw is-sinerġiji bejn il-fondi permezz ta' żieda fil-koordinazzjoni u fl-armonizzazzjoni tal-oqfsa ġuridiċi rilevanti. Madankollu, l-implimentazzjoni tas-sinerġiji teħtieġ sforz kontinwu, kemm min-naħa tal-korpi inkarigati minn Orizzont 2020, kif ukoll min-naħa tal-awtoritajiet tal-Istati Membri u r-reġjuni. Saru sforzi sinifikanti fi Stati Membri u f'reġjuni, b'mod partikolari fil-qafas tal-iżvilupp ta' Strateġiji għal Speċjalizzazzjoni Intelliġenti sabiex jiġu żviluppati miżuri ta' politika li jippermettu l-implimentazzjoni ta' tipi ta' sinerġija differenti identifikati mill-Gwida tal-Kummissjoni u biex jiġu ffokati sforzi tar-R&Ż, f'oqsma fejn l-Istat Membru jew ir-reġjun ikollhom l-akbar ċans ta' eċċellenza fir-rigward tal-kompetittività tax-xjenza u tan-negozju. Dawn l-oqsma joffru wkoll l-akbar probbabiltà li jkunu ta' suċċess f'sejħiet ta' Orizzont 2020. Anke min-naħa tal-ġestjoni ta' Orizzont 2020, qed tittieħed azzjoni estensiva biex jiġu promossi u żviluppati sinerġiji, pereżempju permezz tat-twaqqif ta' Memorandum ta' Qbil bejn l-Impriżi Konġunti jew tal-inizjattiva Siġill ta' Eċċellenza, imnedija fl-inizjattiva tal-Kummissarji Moedas u Creţu f'Ottubru 2015. Għadd ta' reġjuni u Stati Membri huma diġà inovluti f'din l-inizjattiva. Il-Kummissjoni timplimenta wkoll l-inizjattiva “Skala tal-Eċċellenza” li tghin lill-Istati Membri tal-UE-13 biex itejbu l-aċċess tagħhom għal Orizzont 2020. Eżempji ta' kumplementarjetajiet bejn il-programmi ta' riċerka nazzjonali u dawk tal-UE 3.23. Il-leġiżlazzjoni dwar Orizzont 2020 tirrikonoxxi l-importanza li jinbnew “sinerġiji u kumplementarjetajiet bejn il-programmi ta' riċerka u innovazzjoni nazzjonali u Ewropej” (20). Il- Figura 3.3 hawn taħt tinkludi messaġġi ewlenin mill-kooperazzjoni tagħna (21) mal-Istituzzjonijiet Supremi tal-Awditjar (SAIs) tal-Bulgarija u tal-Portugall: filwaqt li hemm xi wħud mill-oqsma li fihom il-programmi ta' riċerka nazzjonali u dawk tal-UE huma kumplementari, is-sħab tagħna sabu xi problemi fil-livell nazzjonali wkoll. Figura 3.3 — Eżempji ta' kumplementarjetajiet mal-programmi nazzjonali inklużi xi wħud mid-dgħufijiet identifikati fil-livell nazzjonali Figura 3.3 — Eżempji ta' kumplimentarjetajiet mal-programmi nazzjonali inklużi xi wħud mid-dgħufijiet identifikati fil-livell nazzjonali Il-Bulgarija (skont awditu mill-Uffiċċju Nazzjonali tal-Awditjar tal-Bulgarija (BNAO) li ġie ppubblikat f'Lulju 2016) Il-Bulgarija (skont awditu mill-Uffiċċju Nazzjonali tal-Awditjar tal-Bulgarija (BNAO) li ġie ppubblikat f'Lulju 2016] Ir-relazzjoni bejn il-prijoritajiet tal-UE fil-kuntest tal-istrateġija Ewropa 2020 għal tkabbir intelliġenti, sostenibbli u inklużiv, inkluż Orizzont 2020, u l-prijoritajiet nazzjonali tal-Bulgarija, hija artikolata permezz ta' tmien prijoritajiet issettjati fil-Programm Nazzjonali ta' Żvilupp (PNŻ), Bulgaria 2020. Tlieta minn dawn il-prijoritajiet huma relatati max-xjenza u l-innovazzjoni: — It-titjib tal-aċċess għal u t-tisħiħ tal-kwalità tal-edukazzjoni u t-taħriġ, u tal-karatteristiki tal-kwalità tal-forza tax-xogħol. — L-appoġġ għall-l-attivitajiet ta' innovazzjoni u ta' investiment biex tiżdied il-kompetittività tal-ekonomija. — Is-sigurtà tal-enerġija u żieda fl-effiċjenza fir-riżorsi, b'mod partikolari għall-SMEs. Barra mill-PNŻ, li huwa dokument integrat għall-iżvilupp soċjoekonomiku tal-Bulgarija sal-2020, l-objettivi taħt Orizzont 2020 huma wkoll sinkronizzati u ripartiti f'objettivi u pjanijiet operazzjonali: — fl-Istrateġija Nazzjonali tar-Riċerka Xjentifika (NSSR) sal-2020, li hija maħsuba biex tappoġġa l-iżvilupp xjentifiku fil-Bulgarija u tagħmlu fattur għall-iżvilupp ta' ekonomija bbażata fuq l-attivitajiet tal-għarfien u ta' innovazzjoni, — fl-Istrateġija ta' Innovazzjoni għal Speċjalizzazzjoni Intelliġenti (ISSS), li għandha l-objettiv strateġiku li l-Bulgarija tavvanza mill-grupp ta' “innovaturi modesti” għall-grupp ta' “innovaturi moderati” sal-2020. L-istrateġiji nazzjonali jissettjaw objettiv nazzjonali biex iżidu s-sehem tal-infiq fuq l-attività tar-riċerka u l-iżvilupp għal 1,5 % tal-PDG sal-2020. Biex jintlaħaq l-objettiv nazzjonali, huma previsti miżuri u attivitajiet fil-Pjanijiet ta' Azzjoni li jimplimentaw id-dokumenti strateġiċi nazzjonali. Madankollu, il-BNAO identifika li la l-indikaturi kwantitattivi għar-riżultati, u lanqas il-valuri fil-mira kull sena għal attivitajiet relatati ma' Orizzont 2020 ma huma inklużi fil-pjanijiet ta' azzjoni għall-PNŻ. L-indikaturi kwantitattivi għal kull attività lanqas ma kienu inklużi fil-pjan ta' azzjoni għall-NSSR. Il-BNAO identifika wkoll xi problemi rigward il-koordinazzjoni u l-interazzjoni bejn il-parteċipanti kollha involuti f'Orizzont 2020 fil-livell nazzjonali, u li t-titjib tal-interazzjoni bejn il-parteċipanti kollha jistimula l-parteċipazzjoni tal-Bulgarija fil-programm. Il-Kummissjoni tappoġġja lill-Bulgarija b'mod attiv kemm permezz tal-proġett pilota “Skala tal-Eċċellenza” (ara aktar 'il fuq) u l-inizjattiva ġdida “reġjuni li għadhom lura” (1) sabiex ittejjeb l-ekosistema innovattiva tagħha u l-parteċipazzjoni f'Orizzont2020 permezz tal-implimentazzjoni u l-evoluzzjoni tal-Istrateġija għal Speċjalizzazzjoni Intelliġenti Bulgara. F'Ottubru 2015, il-Kummissjoni Ewropea ppreżentat rakkomandazzjonijiet ta' politika ewlenin biex tgħin timmodernizza s-setturi tar-riċerka u l-innovazzjoni fil-Bulgarija. Din kienet l-ewwel darba li Stat Membru tal-UE għamel użu volontarju mill-Faċilità ta' Appoġġ tal-Politika (Policy Support Facility- PSF) ta' Orizzont 2020 , strument ġdid li jagħti appoġġ prattiku lill-gvernijiet biex jidentifikaw, jimplimentaw u jevalwaw dawk ir-riformi meħtieġa biex titjieb il-kwalità tal-istrutturi ta' riċerka pubblika u ta' innovazzjoni tagħhom. Il-Portugall (skont xogħol speċifiku tal-awditjar mit-Tribunal de Contas (il-Qorti tal-Awdituri) tal-Portugall matul l-ewwel tliet xhur tal-2016) Id-dokument strateġiku nazzjonali prinċipali fil-qasam tar-riċerka u l-innovazzjoni huwa l-Istrateġija tar-Riċerka u l-Innovazzjoni għal Speċjalizzazzjoni Intellġenti (RISSS) li jkopri perjodu ta' żmien mill-2014 sal-2020, u li jaqbel mal-perjodu ta' żmien ta' Orizzont 2020 u mad-data tat-tmiem ta' Ewropa 2020. Wieħed mill-kapitoli tiegħu jinkludi rabtiet bejn Ewropa 2020 u l-ftehim ta' sħubija tal-Portugall għall-2020, iffirmat bejn il-Portugall u l-Kummissjoni fil-qasam tal-R&Ż u l-Innovazzjoni, li jimmobilizza fondi kemm mill-politiki ta' koeżjoni kif ukoll minn Orizzont 2020. It-Tribunal de Contas (il-Qorti tal-Awdituri) tal-Portugall osservat li l-RISSS kienet tinkludi żewġ xenarji għall-evoluzzjoni tal-indikatur dwar il-proporzjon tal-PDG investit fir-riċerka u l-iżvilupp: wieħed konservattiv ta' 2 % li għandu jinkiseb sal-2020, u wieħed ta' “bidla” bi 2,7 % sal-2020. Hija sabet ukoll li, meta jittieħed kont ta' Ewropa 2020, tal-indikaturi ta' Orizzont 2020 u tal-indikaturi tal-Unjoni tal-Innovazzjoni, xi wħud mill-kwistjonijiet ma jiġux indirizzati mill-indikaturi tal-istrateġija nazzjonali, bħas-sess tar-riċerkaturi, il-kontribut li hu relatat mal-iżvilupp sostenibbli u mat-tibdil fil-klima, u l-parteċipazzjoni tal-SMEs. It-Tribunal de Contas (il-Qorti tal-Awdituri) osservat ukoll li hemm indikaturi simili fil-livell nazzjonali u f'dak Ewropew, bħal dawk li jittrattaw pubblikazzjoniiet xjentifiċi jew prodotti u proċessi innovattivi, li ma jistgħux jitqabblu, pereżempju billi jintużaw denominaturi differenti. Taqsima 3 — Il-mekkanika ta' Orizzont 2020 ma tixprunax fokus fuq il-prestazzjoni b'mod konsistenti 3.24. Il-kejl tal-prestazzjoni fil-qasam tar-riċerka huwa minnu nnifsu diffiċli. Ir-riżultati u l-impatti tar-riċerka, min-natura tagħhom, mhumiex faċilment prevedibbli, ġeneralment ikunu fit-tul u spiss mhumiex ta' natura lineari. Madankollu, għadu jinħtieġ li l-UE tikseb informazzjoni affidabbli dwar il-progress xjentifiku, il-produttivita u l-kwalità għar-riċerka li tiffinanzja, sabiex tkejjel il-prestazzjoni xjentifika għat-teħid ta' deċiżjonijiet tajbin. Din il-ħtieġa hija rikonoxxuta fir-regolament qafas dwar Orizzont 2020 li jiddikjara li “l-ġestjoni effettiva tal-prestazzjoni, inkluż l-evalwazzjoni u l-monitoraġġ, tirrikjedi l-iżvilupp ta’ indikaturi speċifiċi komuni tal-prestazzjoni […] li huma rilevanti għall-ġerarkija adatta tal-objettivi u l-attivitajiet” (22). 3.25. F'dan l-isfond, din it-taqsima teżamina jekk: (a) hemmx fokus fuq il-prestazzjoni, inkluża rabta ċara u operazzjonali ma' Ewropa 2020, fil-proċess ta' ġestjoni tal-għotjiet ta' Orizzont 2020; (b) it-tfassil tas-sistema ta' monitoraġġ u rappurtar ta' Orizzont 2020 jippermettix li l-Kummissjoni timmonitorja u tirrapporta dwar il-prestazzjoni; u (c) il-Kummissjoni tużax kunċetti bażiċi importanti tal-monitoraġġ u r-rappurtar tal-prestazzjoni b'mod konsistenti u korrett. Il-proċessi ta' ġestjoni tal-għotjiet mhumiex maħsuba kompletament biex jiffukaw fuq il-prestazzjoni 3.26. Biex nivvalutaw jekk il-proċessi ta' ġestjoni tal-għotjiet ta' Orizzont 2020 kinux jinkludu fokus xieraq fuq il-prestazzjoni, b'mod partikolari fir rabtiet tiegħu ma' Ewropa 2020, aħna eżaminajna t-tfassil tal-qafas legali ta' Orizzont 2020, il-fokus fuq il-prestazzjoni fil-livell tal-programm ta' ħidma u s-sejħiet u, għal kull wieħed mill-ħames programmi ta' ħidma li kkampjunajna (23), proposta waħda mill-benefiċjarji li kellha suċċess. Il-qafas legali ta' Orizzont 2020 jintroduċi bosta elementi importanti għall-ġestjoni tal-prestazzjoni iżda hemm xi dgħufijiet fit-tfassil, b'mod partikolari fir-rigward tal-użu ta' indikaturi tal-prestazzjoni 3.27. L-objettivi u l-indikaturi maqbula mill-awtorità leġiżlattiva għal Orizzont 2020 jirrappreżentaw titjib reali fuq il-programmi qafas preċedenti. Kif osservajna fil-passat, l-objettivi ddefiniti fil-leġiżlazzjoni jistgħu jkunu f'livell wisq ġenerali u għoli għall-użu operazzjonali mill-maniġment (24). Dan huwa wkoll il-każ għal dawn l-objettivi ta' livell għoli ta' Orizzont 2020 — anke dawk imsemmija bħala objettivi speċifiċi fir-regolament, li l-biċċa l-kbira minnhom mhumiex fil-fatt ifformulati bħala objettivi iżda pjuttost bħala sfidi u/jew oqsma. Pereżempju, għall-prijorità “Sfidi tas-soċjetà” żewġ objettivi speċifiċi huma: “saħħa, bidla demografika u benesseri”; u “enerġija sigura, nadifa u effiċjenti”. Il-punt sa fejn dawn l-objettivi ta' livell għoli jiġu kkonkretizzati b'suċċess f'objettivi ta' livell aktar baxx mill-maniġment jiġi eżaminat fit-taqsima li jmiss. 3.27-3.28. Għal Orizzont 2020, l-inklużjoni tal-objettivi tat-test ġuridiku, għall-ewwel darba, kien bla dubju pass 'il quddiem. Huwa wassal għal dibattitu estensiv mal-awtorità leġiżlattiva dwar l-objettivi tal-programm, u l-indikaturi li għandhom jiġu sorveljati. 3.28. Barra milli tispeċifika l-objettivi tal-programm, il-leġiżlazzjoni dwar Orizzont 2020 tinkludi wkoll tliet indikaturi tal-prestazzjoni għall-valutazzjoni tal-progress meta mqabbel mal-objettiv ġenerali, li huma ppreżentati fil-paragrafu 3.10. Fil-livell aktar baxx li jmiss tal-qafas legali, il-programm speċifiku (25) jintroduċi elementi importanti oħra għall-ġestjoni tal-prestazzjoni. Huwa jelenka 18-il indikatur ewlieni għall-valutazzjoni tar-riżultati u l-impatti tal-objettivi speċifiċi tal-programm Orizzont 2020 (26). Barra minn hekk, il-Kummissjoni identifikat ħames indikaturi ewlenin oħra tal-prestazzjoni (KPIs) li b'kollox jammontaw għal 23 (27). L-inklużjoni tal-indikaturi tal-prestazzjoni fil-leġiżlazzjoni hija pass pożittiv. Madankollu, aħna sibna għadd ta' nuqqasijiet fir-rigward tal-indikaturi tal-programmi, li huma stipulati fil-paragrafi li ġejjin. 3.29. Minn dawn it-23 indikatur ewlieni tal-prestazzjoni, aktar minn nofs ikejlu l-input jew l-output aktar milli r-riżultati u l-impatti (ara wkoll il- Figura 3.4 ). Barra minn hekk, hemm ambigwitajiet fil-formulazzjoni ta' xi wħud mill-indikaturi, li jagħmlu l-interpretazzjoni tagħhom diffiċli mingħajr kjarifika ulterjuri. Eżempji jinkludu l-għadd ta' azzjonijiet għall-bidliet istituzzjonali, promossi mill-programm, jew l-għadd ta' okkorrenzi ta' impatti speċifiċi tanġibbli dwar il-politiki Ewropej li jirriżultaw minn appoġġ tekniku u xjentifiku pprovdut miċ-Ċentru Konġunt tar-Riċerka (28). 3.29. L-ambigwitajiet fil-formulazzjoni dejjem jistgħu jeżistu, speċjalment fil-leġiżlazzjoni, għalhekk spiss isiru aktar kjarifiki. L-"għadd ta' okkorrenzi ta' impatti speċifiċi tanġibbli fuq politiki Ewropej li jirriżultaw minn appoġġ tekniku u speċifiku pprovdut miċ-Ċentru Konġunt tar-Riċerka jkomplu jiġu ddefiniti f'“fiche” ta' indikaturi, li tinkludi wkoll referenza għall-metodoloġija għall-kejl tal-indikatur. 3.30. Għal terz tal-indikaturi ewlenin tal-prestazzjoni ta' Orizzont 2020, il-Kummissjoni la ssettjat linji bażi, la stadji importanti, u lanqas miri fuq il-bażi li dawn l-indikaturi jirrappreżentaw “approċċ ġdid”, u għalhekk l-ebda mira ma tista' tiġi ssettjata qabel ma jkunu disponibbli l-ewwel riżultati, li huma dovuti fil-bidu tal-2018. Huma biss 5 mit-23 indikatur ewlieni tal-prestazzjoni ta' Orizzont 2020 li għandhom kemm linja bażi kif ukoll mira. Fil-fehma tagħna, is-sena 2018 hija tard wisq biex tkun utli għal programm li jdum mill-2014 sal-2020. Fejn tabilħaqq jeżistu miri, xi drabi mhumiex ambizzjużi. F'xi każijiet, il-miri huma ssettjati taħt il-livell tar-riżultati miksuba taħt l-FP7. Barra minn hekk, aħna sibna ħames indikaturi ta' Orizzont 2020 (29) fid-dikjarazzjonijiet tal-programmi 2015 fejn il-mira kienet taħt il-linja bażi. 3.30. Filwaqt li d-Dikjarazzjoni Finanzjarja Leġiżlattiva li takkompanja l-proposta tal-Kummissjoni għal Orizzont 2020 ġeneralment tipprovdi linji bażi u miri għall-indikaturi, ġew inklużi għadd ta' indikaturi ġodda fil-proċess leġiżlattiv, u għal dawn ma kien hemm ebda linja bażi li fuqha tista' tiġi bbażata mira raġonevoli. It-twaqqif ta' mira mingħajr ma jkun hemm evidenza adegwata jista' jwassal biex din tkun nieqsa minn rilevanza u kredibilità (żewġ kriterji tar-RACER). Il-miri ta' Orizzont 2020 li huma anqas mir-riżultati FP7 huma spjegati. Pereżempju, l-għadd ta' riċerkaturi li għandhom aċċess għal infrastrutturi tar-riċerka permezz ta' appoġġ tal-Unjoni ġie mnaqqas għax “il-prijorità se tingħata lil infrastrutturi emerġenti ġodda u lill-immirar ta' komunitajiet ġodda (‘starting communities’) li l-infrastrutturi tagħhom normalment ma jistgħux jipprovdu aċċess daqs il-komunitajiet avvanzati” (Rapport Annwali tad-DĠ RTD, paġna 33). F'diversi oqsma, il-miri huma ambizzjużi u żdiedu minn FP7 – pereżempju l-involviment tal-SMEs, in-nefqa relatata mat-tibdil fil-klima, in-nefqa fuq l-enerġija rinovabbli, iż-żmien li jingħata għall-iffirmar ta' għotjiet, biex jingħataw xi eżempji. 3.31. Għal bosta indikaturi, l-ebda data sinifikattiva għar-rappurtar mhi se tkun disponibbli qabel l-2018/2019. Għal kwart mill-indikaturi ewlenin tal-prestazzjoni ta' Orizzont 2020, il-Kummissjoni tqis li r-rappurtar ta' riżultati qabel l-2019 ma fihx sinifikat, minħabba li massa kritika ta' proġetti mitmuma mhijiex se tintlaħaq qabel din id-data. Filwaqt li dawn l-indikaturi jistgħu jkunu utli għall-evalwazzjoni ex post ta' Orizzont 2020, huma mhumiex adatti għal evalwazzjonijiet interim jew għal finijiet ta' monitoraġġ annwali qabel l-2018. Dan huwa kkonfermat fir-Rapport ta' Monitoraġġ 2014 ta' Orizzont 2020. 3.31. Meta mqabbel ma' oqsma oħra ta' finanzjament, hemm dewmien ta' żmien konsiderevoli bejn il-mument fejn jiġu żburżjati l-fondi ta' riċerka u l-mument fejn ir-riċerka tipproduċi l-outputs, u l-mument meta dawn l-outputs jipproduċu r-riżultati (matul u wara l-ħajja tal-proġett). Pereżempju, fiż-żmien tal-evalwazzjoni ex-post ta' FP7 ippubblikata f'Jannar 2016 (għalhekk, sentejn wara tmiem l-FP7), aktar minn nofs il-proġetti tal-FP7 kienu għadhom għaddejjin. Għal din ir-raġuni, il-Kummissjoni se tkompli tirrapporta dwar ir-riżultati tal-FP7 f'sessjoni ddedikata dwar ir-Rapporti ta' Monitoraġġ ta' Orizzont 2020. Barra minn hekk, l-Evalwazzjoni ta' Orizzont 2020 se tinkludi valutazzjoni tal-impatti fit-tul ta' Programmi Qafas preċedenti. Dan l-approċċ se jkompli jnaqqas din il-problema tul iż-żmien. 3.32. Eżempju prattiku tal-problemi kkawżati mill-użu fqir tal-indikaturi huwa pprovdut fir-Rapport Speċjali tagħna dwar l-EIT. Aħna osservajna li l-indikaturi ewlenin tal-organizzazzjoni komplew jiffukaw fuq l-input jew l-output minflok fuq ir-riżultati jew l-impatti, u kkonkludejna li kien diffiċli li tiġi vvalutata l-prestazzjoni tal-EIT minn meta beda jopera fl-2010. Kien hemm nuqqas ta' proċessi robusti u rilevanti ta' rappurtar u monitoraġġ, u kien hemm ftit li xejn impatti viżibbli (30). 3.32. Kif iddikjarat fit-tweġiba tal-Kummissjoni u fl-EIT tar-Rapport Speċjali Nru 4/2016, l-EIT iwettaq analiżijiet komprensivi biex iqabbel il-Komunitajiet ta' Għarfien u Innovazzzjoni abbażi ta' diversi fatturi, mhux biss abbażi tal-KPIs ewlenin. L-implimentazzjoni tal-pjanijiet ta' negozju tal-KKI hija vvalutata kemm permezz ta’ indikaturi ta’ prestazzjoni kwantitattivi kif ukoll permezz ta’ rieżamijiet kwalitattivi magħmula minn esperti esterni u mill-persunal tal-EIT. B’mod aktar wiesa’, l-EIT iwettaq ukoll monitoraġġ fuq il-post u rieżamijiet tal-attivitajiet tal-KKI. Dawn l-għodod, meħuda flimkien, jipprovdu stampa informattiva ħafna tad-differenzi bejn il-KKI. Hemm fokus insuffiċjenti fuq il-prestazzjoni fil-livell tal-programmi ta' ħidma u tas-sejħiet 3.33. Il-programmi ta' ħidma u s-sejħiet assoċjati huma motivatur ewlieni fil-mod li bih jopera Orizzont 2020. Huma jipprovdu opportunità għall-Kummissjoni biex tikkonkretizza l-objettivi ġenerali u speċifiċi ta' livell għoli ta' Orizzont 2020 f'objettivi ta' livell aktar baxx li huma utli għall-finijiet tal-ġestjoni tal-prestazzjoni operazzjonali. 3.34. Abbażi tal-programm speċifiku, il-Kummissjoni tħejji programmi ta' ħidma fuq sentejn li jiżviluppaw l-objettivi speċifiċi u l-impatt mistenni, u jippreżentaw opportunitajiet ta' finanzjament permezz ta' sejħiet għal proposti: EUR 15-il biljun għall-perjodu 2014-2015 u EUR 14,5 biljun għall-perjodu 2016-2017. Il-programm ta' ħidma “prinċipali” ta' Orizzont 2020 jiddedika parti waħda għal kull objettiv speċifiku tal-programm speċifiku. Huwa jiġi kkomplementat bi programmi ta' ħidma separati għall-ERC (programm annwali), bil-JRC (programmi ta' kull sentejn), u bl-EIT (programm ta' kull tliet snin, li jiġi ripartit kull sena). 3.34. Mill-osservazzjoni tal-Qorti, il-Kummissjoni introduċiet proċess ta' ippjanar strateġiku li kien għaddej qabel ma ġew finalizzati l-programmi ta' ħidma 2016-2017. Dan huwa eżami strateġiku tal-prijoritajiet u tal-ħtiġijiet, imniedi mal-Istati Membri u ma' partijiet ikkonċernati oħra, biex tiġi żgurata l-konnessjoni bejn l-objettivi speċifiċi ta' Orizzont 2020 u l-programmi ta' ħidma li jimplimentawhom. 3.35. Il-leġiżlazzjoni għal Orizzont 2020 ġiet adottata ftit qabel bdiet l-implimentazzjoni tal-programm, u dan illimita l-ambitu għall-ippjanar strateġiku. L-istrateġija Ewropa 2020, l-“Unjoni tal-Innovazzjoni” u inizjattivi ewlenin oħra jissemmew fil-qafas strateġiku kumplessiv għall-programm ta' ħidma 2014-2015, iżda r-referenzi jibqgħu ġeneriċi, mhux sistematiċi u ma jikkjarifikawx il-kontribut speċifiku tal-programmi ta' ħidma individwali għal objettivi strateġiċi partikolari. Għall-perjodu 2016-2017, il-proċess ta' programmazzjoni strateġika ttejjeb u ġie dokumentat permezz ta' dokument ta' ppjanar strateġiku globali u ta' dokumenti dwar l-ambitu. 3.35. It-tħejjija tal-leġiżlazzjoni ta' Orizzont 2020 ġiet akkumpanjata mit-tħejjija parallela tal-programmi ta' ħidma 2015-2015. Kien hemm rabta ċara bejn kull parti tal-programm ta' ħidma u l-objettivi speċifiċi ta' Orizzont 2020. 3.36. Għall-programmi kollha ta' ħidma li eżaminajna, l-objettivi huma konsistenti mal-objettivi speċifiċi kif iddefinit fil-programm speċifiku. Madankollu, l-objettivi fil-programmi ta' ħidma kkampjunati ma jikkonkretizzawx l-objettivi ta' livell għoli mil-leġiżlazzjoni f'objettivi operazzjonali li jistgħu jiġu mmonitorjati u rrappurtati: tlieta minn ħames objettivi tal-programmi ta' ħidma jużaw eżattament l-istess formulazzjoni bħal dik fil-leġiżlazzjoni, u l-ebda wieħed minnhom ma jissodisfa l-kriterji SMART (31). L-objettivi mhumiex akkumpanjati minn indikaturi b'miri u stadji importanti. Objettivi operazzjonali u indikaturi rilevanti kieku jiffaċilitaw il-fokus meħtieġ fuq il-prestazzjoni jew il-monitoraġġ u r-rappurtar dwar il-prestazzjoni, fil-livell tal-programm ta' ħidma. 3.36-3.38. Huwa aċċettat li l-“impatt mistenni” stabbilit mill-programmi ta' ħidma jista' jittejjeb, u dan diġà beda jseħħ fil-programmi ta' ħidma 2016-2017. Madankollu, l-enfasi ewlieni tal-programm ta' ħidma huwa li tiġi pprovduta l-informazzjoni meħtieġa għall-applikanti biex iħejju proposti ta' kwalità għolja. Il-programmi ta' ħidma ma għandhomx għalfejn jidentifikaw il-kontribut tagħhom għall-objettivi ta' Ewropa 2020. Minflok, huma għandhom ikunu marbuta mal-objettivi speċifiċi ta' Orizzont 2020, u dawn l-objettivi ġew formulati biex ikunu konformi ma' Ewropa 2020. Il-prestazzjoni se tiġi vvalutata l-ewwel nett permezz ta' indikaturi stabbiliti fil-leġiżlazzjoni. Dan huwa ċċarat fl-Artikolu 5 tal-leġiżlazzjoni ta' Orizzont 2020. “L-ewwel sett ta' indikaturi rilevanti tal-prestazzjoni għall-valutazzjoni tal-progress mal-objettiv ġenerali jinsab fl-[Anness tar-Regolament]”. Din se tkun l-informazzjoni primarja li fuqha tiġi stabbilita l-valutazzjoni tal-prestazzjoni. 3.37. Kull programm ta' ħidma fih sejħiet għal proposti li jikkorrispondu għal-linji ġenerali tal-attivitajiet tal-objettiv speċiifku (li jirrappreżentaw il-kontenut xjentifiku u teknoloġiku). Is-sejħiet għall-proposti kkampjunati jidentifikaw objettivi li huma konformi ma' dawk fil-programm ta' ħidma u huma konsistenti ma' linji ġenerali speċifiċi tal-attivitajiet, fejn applikabbli (32). Għalkemm, b'mod ġenerali, l-objettivi tas-sejħiet huma aktar speċifiċi minn dawk fil-programm ta' ħidma, huma ma jissodisfawx il-kriterji SMART kollha. Minbarra l-objettivi, kull sejħa tinkludi wkoll taqsima dwar l-impatti mistennija. Madankollu, l-impatti mistennija rarament jiġu kkwantifikati u ġeneralment ma jinkludux indikaturi. Għaldaqstant, ikun diffiċli għall-Kummissjoni li tkejjel is-suċċess tas-sejħiet fin-nuqqas ta' objettivi operazzjonali u indikaturi li jkollhom miri. 3.38. Il-programmi ta' ħidma kkampjunati ma jidentifikawx il-kontribut tagħhom fuq terminu twil għall-objettivi strateġiċi, minkejja li jenħtieġ li dan jiġi spjegat skont il-gwida dwar il-programmi ta' ħidma. L-ebda wieħed mill-eżempji li analizzajna ma jispjega kif il-programm ta' ħidma jikkontribwixxi lejn l-ilħuq ta' objettivi speċifiċi ta' Ewropa 2020; f'każ wieħed, l-objettiv tal-programm ta' ħidma jorbot l-azzjonijiet appoġġati ma' waħda mill-inizjattivi ewlenin iżda ma jispeċifikax eżattament kif. L-OSSERVAZZJONIJIET TAL-QORTI Hemm fokus fuq il-prestazzjoni fil-proposti, l-evalwazzjonijiet u fl-ftehimiet ta' għotja, iżda hemm dgħufijiet li jistgħu jwasslu għal problemi meta tiġi vvalutata l-prestazzjoni 3.39. Taħt is-sejħiet, l-applikanti jippreżentaw proposti għal finanzjament. Il-Kummissjoni tevalwa l-proposti u għal dawk li tagħżel li tiffinanzja, hija tiffirma ftehimiet ta' għotja mal-benefiċjarji. F'din it-taqsima aħna nivvalutaw il-fokus fuq il-prestazzjoni għal dawn l-istadji tal-proċess ta' ġestjoni. Evalwazzjoni tal-proposti 3.40. Normalment, il-proposti jiġu evalwati minn esperti f'isem il-Kummissjoni, abbażi tal-eċċellenza, l-impatt, u l-kwalità u l-effiċjenza tagħhom tal-implimentazzjoni tagħhom (33). Bl-eċċezzjoni tal-ERC, li juża biss il-kriterju tal-eċċellenza, il-proposti tal-benefiċjarji li eżaminajna kollha kienu jinkludu taqsimiet strutturati madwar dawn it-tliet kriterji ta' evalwazzjoni, bil-ponderazzjoni għall-impatt mill-inqas ta' livell għoli bħal taż-żewġ kriterji l-oħra. Madankollu, il-kwalità ta' din l-evalwazzjoni tiddependi fuq il-kwalità tal-impatti mistennija stipulati fis-sejħiet ippubblikati mill-Kummissjoni. 3.41. Għall-kriterju tal-eċċellenza, il-mudelli inklużi fil-proposti jindikaw kif jenħtieġ li jiġu ddefiniti l-objettivi. Tlieta mill-ħames mudelli kkampjunati tal-proposti kienu jirrikjedu li l-applikanti jiddefinixxu l-objettivi SMART u li jispjegaw kif dawn huma relatati mas-suġġett tal-programm ta' ħidma rilevanti. L-objettivi ta' dawn it-tliet proposti huma ġeneralment SMART. Madankollu, għaż-żewġ proposti l-oħra, relatati mal-ERC u mal-azzjonijiet Marie Cure, il-proposti kkampjunati ma kinux jinkludu objettivi SMART peress li ma kienx hemm rekwiżit bħal dan. L-OSSERVAZZJONIJIET TAL-QORTI IR-RISPOSTI MILL-KUMMISSJONI Ftehimiet ta' għotja 3.42. Il-ftehimiet ta' għotja huma l-mod prinċipali li bih jiġu allokati fondi ta' Orizzont 2020 biex jintlaħqu l-objettivi tal-programm. Il-ftehimiet ta' għotja kkampjunati użaw l-istess objettivi bħal dawk fil-proposti. 3.43. Il-ftehimiet ta' għotja jinkludu taqsima dwar “tagħrif eżistenti (sfond) u riżultati”. Dawn ir-riżultati jfissru “kwalunkwe output tanġibbli jew intanġibbli tal-azzjoni” kif iddefinit fir-regoli ta' parteċipazzjoni (34). Hemm dispożizzjoni importanti fil-ftehimiet ta' għotja li tirrikjedi li l-benefiċjarji jirrappurtaw, lill-Kummissjoni, informazzjoni għall-aggregazzjoni tal-KPIs ta' Orizzont 2020; għalhekk, dan il-livell huwa sors importanti tal-informazzjoni kollha dwar il-prestazzjoni għal Orizzont 2020. Fil paragrafi preċedenti, aħna ġbidna l-attenzjoni għal problemi fil-valutazzjoni tal-prestazzjoni fil-livell ogħla (programmi ta' ħidma u sejħiet). 3.43. Ara t-tweġiba tal-Kummissjoni għall-paragrafi 3.36 sa 3.38. L-informazzjoni dwar l-indikaturi stabbiliti fil-bażi ġuridika tista' tinġabar u se tinġabar biex tiġi permessa valutazzjoni tal-prestazzjoni. It-tfassil tas-sistema ta' monitoraġġ u rappurtar ta' Orizzont 2020 jillimita l-abbiltà tal-Kummissjoni li timmonitorja u tirrapporta dwar il-prestazzjoni b'mod xieraq 3.44. Din it-taqsima tiffoka fuq is-sistema ta' monitoraġġ u rappurtar għal Orizzont 2020. Aħna eżaminajna jekk: (a) l-istruttura attwali tippermettix li l-Kummissjoni timmonitorja u tirrapporta separatament l-infiq fuq ir-riċerka u l-iżvilupp, għall-kuntrarju tal-infiq fuq l-innovazzjoni; (b) jistax jiġi rrappurtat il-kontribut ta' Orizzont 2020 għal Ewropa 2020; (c) il-Kummissjoni hijiex se tkun f'pożizzjoni li tevalwa l-programm matul il-ħajja tiegħu. L-infiq fuq ir-riċerka mhuwiex immonitorjat separatament mill-infiq fuq l-innovazzjoni 3.45. Orizzont 2020 ilaqqa' flimkien strumenti ta' finanzjament għar-riċerka u l-innovazzjoni, li preċedentement kienu separati, f'qafas strateġiku komuni (35). F'konformità ma' dan l-approċċ, il-partijiet tal-Programm Kwadru għall-Kompetittività u l-Innovazzjoni (36) li huma relatati mal-innovazzjoni, u l-EIT inġabru flimkien taħt l-umbrella ta' Orizzont 2020. 3.46. Fil-passat, aħna ġbidna l-attenzjoni għall-fatt li l-leġiżlazzjoni proposta għal Orizzont 2020 ma pprovdietx definizzjoni ċara ta' innovazzjoni u li mingħajr xi limiti fuq l-ambitu tal-attivitajiet ta' innovazzjoni li jistgħu jiġu ffinanzjati kien hemm riskju li firxa wiesgħa ta' proġetti ta' innovazzjoni jdgħajfu l-finanzjament (37). Fil-fehma tagħna, dan ir-riskju jippersisti. Il-programm qafas u l-programm speċifiku għal Orizzont 2020 ma jipprovdux kriterji ċari biex jiddistingwu bejn “riċerka u żvilupp” u “innovazzjoni” (38), jew biex jimmonitorjaw u jirrappurtaw separatament dwar il-prestazzjoni taħt dawn l-intestaturi. 3.46-3.47. Waħda mill-miri ewlenin ta' Orizzont 2020, stabbiliti mill-bidu tad-diskussjonijiet tal-Programm Qafas, kienet li titnaqqas il-firda bejn ir-Riċerka u l-Innovazzjoni. Il-leġiżlazzjoni ma tagħti ebda definizzjoni separata ta' riċerka u innovazzjoni u filfatt tiddikjara li: “Attivitajiet ta' riċerka u innovazzjoni” tfisser l-ispettru totali ta' attivitajiet ta' riċerka, żvilupp teknoloġiku, dimostrazzjoni u innovazzjoni, inkluż il-promozzjoni ta' kooperazzjoni ma' pajjiżi terzi u organizzazzjonijiet internazzjonali, id-disseminazzjoni u l-ottimizzazzjoni tar-riżultati u l-istimulazzjoni ta' taħriġ ta' kwalità għolja u l-mobbiltà tar-riċerkaturi fl-Unjoni". Il-Kummissjoni tikkunsidra li ma hemm ebda ħtieġa u ebda valur miżjud ċar li ssir distinzjoni bejn attivitajiet ta' riċerka u innovazzjoni, u li dan jirriskja li jaħdem kontra l-isforzi biex jitnaqqas il-vojt bejn ir-riċerka u l-innovazzjoni fl-Ewropa. L-OSSERVAZZJONIJIET TAL-QORTI 3.47. L-UE adottat il-mira ewlenija ta' 3 % għall-indikatur tal-intensità tar-riċerka u l-iżvilupp. Mhux l-attività kollha ta' innovazzjoni li hija ffinanzjata minn Orizzont 2020 taqa' fi ħdan id-definizzjoni ta' riċerka u żvilupp għall-fini ta' din il-mira (39). Fil-fatt, hemm attivitajiet fi ħdan Orizzont 2020 li huma mmirati speċifikament lejn it-trawwim tal-innovazzjoni (40) għall-kuntrarju tar-riċerka u l-iżvilupp u li, għalhekk, ma jitqisux għall-mira ta' 3 %. Il-kontribut ta' Orizzont 2020 għal Ewropa 2020, filwaqt li huwa stabbilit fil-baġit, mhuwiex se jiġi rrappurtat b'mod sinifikattiv qabel mill-inqas l-2018 3.48. Id-dikjarazzjonijiet tal-programmi, li jintużaw fil-proċedura baġitarja biex jiġġustifikaw in-nefqa operazzjonali, jipprovdu informazzjoni dwar ir-rabtiet bejn il-programmi ta' nfiq u l-istrateġija Ewropa 2020 billi jissinjalaw il-miri ewlenin li jingħataw segwitu u billi jistmaw il-kontribuzzjoni finanzjarja tal-programmi għall-inizjattivi ewlenin. Għalhekk, il-finanzjament tal-istrateġija Ewropa 2020 mill-baġit tal-UE huwa kkalkulat abbażi tal-istima tal-kontribuzzjoni finanzjarja tal-programmi ta' nfiq għall-inizjattivi ewlenin, li tinsab fid-dikjarazzjonijiet tal-programmi. L-OSSERVAZZJONIJIET TAL-QORTI IR-RISPOSTI MILL-KUMMISSJONI 3.49. F'termini tal-proċess baġitarju, permezz tad-dikjarazzjonijiet tal-programmi Orizzont 2020 jorbot aktar minn 90 % tal-baġit 2015 tiegħu mal-inizjattivi ewlenin differenti. Kważi nofs din is-somma (EUR 4,3 biljun minn EUR 9,5 biljun) ġiet allokata għal azzjonijiet relatati mal-inizjattiva ewlenija “Unjoni tal-Innovazzjoni”. 3.50. Filwaqt li r-rabtiet bejn Orizzont 2020 u Ewropa 2020 huma stabbiliti għall-proċedura baġitarja, huma mhumiex riflessi fir-rappurtar dwar il-prestazzjoni relatat ma' Orizzont 2020. Il-leġiżlazzjoni dwar Orizzont 2020 tirrikjedi li l-monitoraġġ jinkludi informazzjoni dwar suġġetti trażversali, li wieħed minnhom huwa l-kontribut għall-inizjattivi ewlenin rilevanti kollha ta' Ewropa 2020 (41). Madankollu, ir-rapport annwali ta' monitoraġġ 2014 ta' Orizzont 2020 (ippubblikat f'April 2016) ma jindirizzax il-kontribut ta' Orizzont 2020 għall-inizjattivi ewlenin rilevanti. Ir-rabtiet ta' Orizzont 2020 u Ewropa 2020 se jiġu vvalutati biss fir-rapport ta' evalwazzjoni interim ta' Orizzont 2020, li huwa mistenni fl-2017. U matul is-snin li għaddew, l-ebda wieħed mir-rapporti ta' valutazzjoni (evalwazzjoni), tal-Kummissjoni, li huma meħtieġa taħt l-Artikolu 318 tat-TFUE, ma rrappurta dwar dan il-kontribut b'mod utli. 3.50. Ir-rabtiet bejn Orizzont 2020 u l-istrateġija Ewropa 2020 se jiġu vvalutati fid-dettall fl-Evalwazzjoni Interim ta' Orizzont 2020. L-Evalwazzjoni Interim ta' Orizzont 2020 se tivvaluta wkoll il-kwistjoni tal-ingranaġġ. Il-Kummissjoni se tikkunsidra li l-Artikolu 31 tar-Regolament jistabbilixxi Orizzont 2020, li jistabbilixxi l-kamp ta' applikazzjoni tar-rapport annwali ta' monitoraġġ, ma jirrikjedix li dan jindirizza l-kontribut ta' Orizzont 2020 għall-inizzjattivi ewlenin tal-istrateġija Ewropa 2020. Ir-Rapport ta' Monitoraġġ huwa rapport dwar l-implimentazzjoni ta' Orizzont 2020 biss. Skont l-Artikolu 32 tar-Regolament li jistabbilixxi Orizzont 2020, il-kontribut ta' Orizzont 2020 għall-objettivi tal-istrateġija Ewropa 2020 se jitqies fl-Evalwazzjoni Interim ta' Orizzont 2020. Ir-rapporti ta' evalwazzjoni tal-Kummissjoni skont Artikolu 318 tat-TFUE jistgħu jirrapportaw biss dwar il-kontribut ta' Orizzont 2020 għal Ewropa 2020 meta din l-informazzjoni tkun disponibbli wara l-evalwazzjoni interim. Xi wħud mid-diffikultajiet inerenti ffaċċjati fl-evalwazzjoni ex post tal-FP7 jistgħu jippersistu wkoll għal Orizzont 2020 3.51. Hemm diffikultajiet inerenti f'termini tat-twaqqit rigward l-evalwazzjonijiet tal-programmi qafas għar-riċerka. Il-programm qafas għal Orizzont 2020 jiddikjara li jenħtieġ li l-evalwazzjonijiet jitwettqu “b'mod suffiċjentement fil-ħin sabiex jikkontribwixxu għall-proċess tat-teħid tad-deċiżjonijiet”. Huwa diffiċli biex dan ir-rekwiżit jiġi ssodisfat fil-qasam tar-riċerka, fejn ir-riżultati u l-impatti jistgħu jibdew jidhru wara ħafna snin. Madankollu, il-leġiżlazzjoni tissettja dati ta' skadenza għal evalwazzjonijiet differenti: tipikament fir-raba' sena tal-programm qafas ta' seba' snin, tinħtieġ evalwazzjoni interim (l-2017 għal Orizzont 2020), u sentejn jew tliet snin wara tmiem il-programm (l-2023) tintalab evalwazzjoni ex post. Filwaqt li dawn id-dati ta' skadenza huma maħsuba biex jappoġġaw il-proċess tat-teħid tad-deċiżjonijiet, ir-riskju huwa li huma jwasslu għal evalwazzjonijiet li ma jiddeskrivux b'mod adegwat ir-riżultati u l-impatti tal-programmi. 3.51-3.53. Il-Kummissjoni rrikonoxxiet id-diffikultà inerenti meta jiġu pprovduti evalwazzjonijiet sinifikanti fi żmien qafas perjodiku fiss ta' seba' snin għal kull programm qafas. Din hija r-raġuni għaliex l-evalwazzjoni interim ta' Orizzont 2020 se tinkludi valutazzjoni aġġornata tal-prestazzjoni ta' FP7. Dan se jnaqqas il-problemi identifikati. Il-Kummissjoni tirrikonoxxi wkoll il-bżonn li l-ħtieġa li tipprovdi inputs fil-ħin dwar leġiżlazzjoni ġdida tkun imqabbla mal-ħtiġijiet li tevalwa l-effetti fit-tul tal-valur miżjud tal-infiq għar-riċerka. Dan huwa rifless fil-leġiżlazzjoni. Il-Kummissjoni taqbel li evalwazzjoni interim ta' programm qafas tar-riċerka se taffaċċja xi diffikultajiet inerenti kemm f'termini ta' outputs kif ukoll f'termini ta' disponibbiltà tad-dejta. Madankollu, jekk dan jitħalla għal aktar tard, dan jista' jdewwem it-tagħlim ta' lezzjonijiet importanti li jistgħu jiġu vvalutati fl-istadju tal-evalwazzjoni interim. Dan huwa rikonoxxut fil-leġiżlazzjoni, peress li ħafna mill-elementi speċifiċi fl-Artikolu 32(3) li l-evalwazzjoni interim hija mitluba tindirizza jistgħu jiġu vvalutati fi stadju relattivament bikri tal-programm, pereżempju li jiġu vvalutati: — il-parteċipazzjoni ta' parteċipanti li għandhom għad-dispożizzjoni tagħhom infrastrutturi ta' riċerka ta' livell għoli jew li għandhom esperjenza fl-użu ta' stimi tal-ispejjeż globali (full-costing) fis-Seba' Programm Kwadru; — is-simplifikazzjoni għall-parteċipanti li għandhom għad-dispożizzjoni tagħhom infrastrutturi ta' riċerka ta' livell għoli jew li għandhom esperjenza fl-użu ta' stimi tal-ispejjeż globali (full-costing) fis- fis-Seba' Programm Kwadru; — kemm tintuża r-renumerazzjoni addizzjonali kif imsemmi fl-Artikolu 27 tar-Regolament (UE) Nru 1290/2013. Il-Kummissjoni tikkunsidra, għalhekk, li l-leġiżlazzjoni u l-prattiki ta' evalwazzjoni jimmitigaw kemm jista' jkun id-diffikultajiet inerenti rikonoxxuti mill-Qorti. 3.52. L-evalwazzjoni ex post tal-FP7 (2007-2013) ġiet iffinalizzata lejn tmiem l-2015, meta aktar minn nofs il-proġetti tal-FP7 kienu għadhom għaddejjin, u sentejn wara l-adozzjoni tal-programm suċċessur, Orizzont 2020. Din l-evalwazzjoni ġiet affettwata minn dewmien f'ħafna proġetti tal-FP7 u minħabba li l-obbligu tal-benefiċjarji li jirrappurtaw waqaf meta ntemmu l-proġetti. Barra minn hekk, il-ġbir tad-data għal xi wħud mill-indikaturi tal-prestazzjoni tal-FP7 waqaf fl-2013, meta ntemm il-perjodu tas-seba' programm kwadru. 3.53. Għal Orizzont 2020, l-evalwazzjoni interim li għandha titwettaq fl-2017 se tiffaċċja limitazzjonijiet għaliex mhux se jkun hemm disponibbli riżultati sinifikattivi għal bosta indikaturi tal-prestazzjoni (ara l-paragrafu 3.31 hawn fuq). Inġenerali, l-evalwazzjoni għal Orizzont 2020 x'aktarx li tiġi affettwata min-nuqqasijiet identifikati fir-rappurtar tar-riżultati għas-sejħiet u l-programmi ta' ħidma (fejn id-data miġbura mill-proġetti ma tistax tiġi aggregata biex jingħata feedback dwar is-sejħiet u l-programmi ta' ħidma — ara l-paragrafi 3.33 to 3.38); u mid-diffikultà li l-Kummissjoni tiffaċċja fil-ġbir ta' informazzjoni dwar il-prestazzjoni mill-benefiċjarji wara l-għeluq tal-proġetti. Il-Kummissjoni tista' twettaq evalwazzjonijiet tal-impatt wara li jintemmu l-proġetti, iżda fil-każijiet li eżaminajna, aħna ma sibna l-ebda rekwiżit għall-benefiċjarji li jirrappurtaw wara l-għeluq tal-proġetti. 3.53. Il-Kummissjoni tista' tiġbor flimkien informazzjoni biex tivvaluta t-23 indikatur stabbilit fil-bażi ġuridika, u din hija l-bażi tal-qafas ta' prestazzjoni, kif stabbilit fl-Artikolu 5 tar-Regolament Orizzont 2020: “L-ewwel sett ta' indikaturi rilevanti tal-prestazzjoni għall-valutazzjoni tal-progress mal-objettiv ġenerali jinsab fl-[Anness tal-leġiżlazzjoni]”. Il-Kummissjoni mhux dejjem tuża l-kunċetti ewlenin tal-prestazzjoni b'mod konsistenti, bir-riskju li tiġi mminata s-sistema ta' ġestjoni tal-prestazzjoni 3.54. Il- Figura 3.1 tippreżenta d-diversi modi kif l-azzjoni tal-UE tista' twssal għal benefiċċji: “output”, “riżultat” u “impatt”. “Eżitu” jinkludi kemm riżultati kif ukoll impatti. Dawn it-termini jintużaw bħala parti mis-sistema ta' monitoraġġ u rappurtar, tal-Kummissjoni, dwar il-prestazzjoni biex jiddefinixxu l-objettivi u l-indikaturi. Kwalunkwe inkonsistenza jew dgħufija fil-mod kif jintużaw it-termini tirriskja l-imminar ta' sistema ta' ġestjoni tal-prestazzjoni. 3.55. Il-Kummissjoni tuża dawn it-termini b'mod wiesa', f'konformità ma' dawn id-definizzjonijiet (42). Madankollu, f'Orizzont 2020, ir-regoli għall-parteċipazzjoni mill-benefiċjarji jiddefinixxu riżultati bħala “kwalunkwe output tanġibbli jew intanġibbli tal-azzjoni, bħal data, għarfien jew informazzjoni li jiġu ġġenerati fl-azzjoni”. Din id-definizzjoni normalment tiġi applikata għal “output” aktar milli għal “riżultat”. 3.55-3.57. L-adozzjoni tar-Regolamenti ta' Orizzont 2020 (Diċembru 2013) ippreċediet il-Linji Gwida għal Regolamentazzjoni Aħjar (Mejju 2015). Dan wassal għal xi inkonsistenzi, kif ġie nnotat mill-Qorti. Mill-adozzjoni tal-linji gwida għal Regolamentazzjoni Aħjar, it-terminoloġija tar-Regolamentazzjoni Aħjar hija użata b'mod konsistenti fil-monitoraġġ u fl-evalwazzjoni tal-prestazzjoni ta' Orizzont 2020. 3.56. Inkonsistenza oħra fl-applikazzjoni ta' dawn it-termini f'Orizzont 2020 hija li, taħt il-leġiżlazzjoni, jenħtieġ li l-programmi ta' ħidma individwali li jixprunaw Orizzont 2020 jinkludu “riżultati mistennija” (43) filwaqt li l-kriterju użat fir regoli tal-parteċipazzjoni (44) huwa “impatti”. Madankollu, it-terminoloġija użata mill-Kummissjoni fil-programmi ta' ħidma u s-sejħiet għal proposti hija “impatti mistennija”. 3.57. Ir-riżultati jkejlu l-effetti immedjati direttament attribwibbli għal azzjoni, u għaldaqstant huma ħafna aktar adatti bħala kriterji għall-għażla ta' proġetti mill-impatti, li huma fuq terminu itwal u jistgħu jinkludu elementi li ma jistgħux jiġu indirizzati fil-livell tal-proġetti. 3.58. Il-kampjun tagħna ta' ħames proġetti ta' Orizzont 2020 li għadhom għaddejjin juri li l-kunċett ta' “impatt mistenni” ġie interpretat b'mod differenti taħt id-diversi sejħiet. Benefiċjarju partikolari, għall-iskema tal-SMEs, kien meħtieġ jippreżenta analiżi tas-suq u pjan ta' direzzjoni tan-negozju. Dawn id-dokumenti kienu parti mill-proposta u ġew analizzati mill-evalwaturi għall-kriterju tal-impatt. Benefiċjarju ieħor ipprovda deskrizzjoni kwalitattiva fil-qosor tar-rabta bejn il-proġett u d-diversi impatti mistennija, bħal “Żieda fl-opportunitajiet ta' innovazzjoni għall-fornituri ta' servizzi, inklużi SMEs u amministrazzjonijiet pubbliċi”. It-tielet benefiċjarju ddeskriva l-benefiċċji ta' protokoll ġdid ta' trattament li kieku jsir disponibbli b'riżultat tal-proġett, u kkonferma li jenħtieġ li r-riżultati jikkontribwixxu għall-impatt iddefinit fis-sejħa rilevanti. L-interpretazzjoni diversa ta' “impatt mistenni” fis-sejħiet, u l-modi differenti li l-benefiċjarji sabu biex jiġġustifikaw il-kontribut tagħhom, joħolqu r-riskju ta' valutazzjoni inadegwata tal-prestazzjoni tal-proġetti b'rabta mal-għanijiet kumplessivi tas-sejħiet u tal-programmi ta' ħidma. 3.58. Il-ħtieġa li jissaħħu d-dikjarazzjonijiet tal-impatt mistenni ġiet identifikata bħala kwistjoni għat-tieni programm ta' ħidma u l-gwida attwali ġiet imtejba. Il-kwalità tal-proċess ta' evalwazzjoni se tiżgura li jingħażlu l-aħjar proġetti. Rigward il-benefiċjarju li ġie mitlub jippreżenta analiżi tas-suq u pjan ta' direzzjoni tan-negozju, dan japplika huwa għall-iskema tal-SMEs u l-analiżi tas-suq u l-pjan ta' direzzjoni tan-negozju huma kondizzjonijiet għall-għotja. L-enfasi ta' Orizzont 2020 hija fuq l-innovazzjoni u fuq impatti fuq terminu twil. Din hija r-raġuni għaliex l-“impatt mistenni” intuża għas-sejħiet, u jiġi vvalutat waqt l-evalwazzjonijiet. L-użu tal-kelma “riżultati” fil-leġiżlazzjoni jirriżulta għax il-leġiżlazzjoni ta' Orizzont 2020 ppreċediet il-Linji Gwida għal Regolamentazzjoni Aħjar. Il-kontribut ta' proġetti f'oqsma differenti huwa vvalutat bl-użu ta' firxa ta' indikaturi stabbiliti fl-atti ġuridiċi ta' Orizzont 2020 u f'dokumenti oħra. U l-indikaturi huma biss sors ta' informazzjoni. F'każ tal-monitoraġġ u l-evalwazzjoni tal-prestazzjoni, il-Kummissjoni tuża firxa wiesgħa ta' dejta biex tivvaluta dawn (e.ż. permezz ta' studji esterni, stħarriġ, studji ta' każijiet, analiżi kontrofattwali eċċ.). 3.59. Problema oħra li tirriżulta min-nuqqas ta' ċarezza mill-Kummissjoni f'dan il-qasam hija li xi wħud mill-indikaturi ddeskrivew indikaturi tar-riżultati jew tal-impatt li fil-verità jittrattaw l-input u l-output, u għalhekk jillimitaw l-abbiltà tal-Kummissjoni li tivvaluta l-prestazzjoni. Xi wħud mill-eżempji ta' kif dawn ir-riskji ġew materjalizzati jinsabu fil- Figura 3.4 . 3.59. L-indikaturi stabbiliti fir-Regolament ikopru l-input, l-output, ir-riżultati u l-impatti. Il-Kummissjoni tikkunsidra li l-monitoraġġ ta' dawn l-indikaturi, bl-appoġġ tal-evalwazzjoni, se jipprovdi bażi tajba li fuqha tivvaluta l-prestazzjoni. Figura 3.4 — Użu inkonsistenti tal-indikaturi Kif huwa nnutat fil-paragrafu 3.28, hemm 23 indikatur ewlieni tal-prestazzjoni ta' Orizzont 2020 “għall-valutazzjoni tar-riżultati u l-impatti tal-objettivi speċifiċi ta' Orizzont 2020”. Minn dawn l-indikaturi, sebgħa huma marbutin ma' pubblikazzjonijiet, bħal “Tmexxija fit-teknoloġiji abilitanti u industrijali (LEIT) — Għadd ta' pubblikazzjonijiet pubbliċi privati konġunti”. Il-kisba tal-outputs ta' dan it-tip tista' tkun objettiv validu tal-programm, iżda indikaturi tal-pubblikazzjoni bħal dawn la jkejlu r-riżultati u lanqas l-impatt. Barra minn hekk, hemm erba' indikaturi oħra li huma marbutin mal-output aktar milli mar-riżultat jew mal-impatt. Eżempji jinkludu “Aċċess għall-finanzjament ta’ riskju — Investimenti totali mmobilizzati minn investimenti permezz tal-finanzjament tad-dejn u l-kapital ta' riskju” u l-“Perċentwal tal-fondi kumplessivi tal-isfida tal-Enerġija allokati għall-attivitajiet ta' riċerka li ġejjin: l-enerġija rinnovabbli, l-effiċjenza fl-użu tal-enerġija mill-utent, in-netwerks intelliġenti tal-enerġija u l-attivitajiet tal-ħżin tal-enerġija”. Aħna rrappurtajna wkoll dwar din il-kwistjoni fil-Kapitolu 3 tar-Rapport Annwali tas-sena li għaddiet, fil-kuntest tal-fondi SIE (45). Figura 3.4 — Użu inkonsistenti ta' indikaturi Il-Linji Gwida għal Regolamentazzjoni Aħjar stabbilew definizzjoni standard ta' dawn it-termini u issa dawn id-definizzjonijiet se jiġu applikati b'mod konsistenti. Filwaqt li l-pubblikazzjonijiet fihom infushom huma outputs, il-Kummissjoni tikkunsidra li f'ċertu każijiet jistgħu jkunu indikaturi tar-riżultat, pereżempju, pubblikazzjonijiet f'ġurnali evalwati bejn il-pari. Il-Kummissjoni tikkunsidra li l-qafas ta' prestazzjoni tagħha, u speċjalment l-indikaturi użati għal Orizzont 2020, jipprovdu bilanċ adegwat bejn id-diversi tipi ta' indikaturi. F'dan il-bilanċ, ċertu għadd ta' indikaturi tal-input huwa aċċettabbli sabiex jiġi żgurat li l-prijoritajiet differenti jiġu vvalutati b'mod adegwat. PARTI 2 — IPPJANAR U RAPPURTAR DWAR IL-PRESTAZZJONI FIL-LIVELL TAD-DIRETTORATI ĠENERALI: IL-FAMILJA “RIŻORSI NATURALI” 3.60. Din il-parti tal-kapitolu tkopri r-rappurtar dwar il-prestazzjoni fil-livell tad-Direttorati Ġenerali tal-Kummissjoni. Aħna analizzajna d-dikjarazzjonijiet ta' programm 2015 (46), il-pjanijiet ta’ ġestjoni (47) u r-rapporti annwali tal-attività (48) ta' erba' Direttorati Ġenerali (49), ibbażati fuq rekwiżiti stipulati fir-Regolament Finanzjarju, l-istandards ta' kontroll intern tal-Kummissjoni u l-istruzzjonijiet interni tagħha relatati mal-pjanijiet ta' ġestjoni u r-rapporti annwali tal-attività. 3.61. Skont l-istruzzjonijiet tal-Kummissjoni għall-Pjan ta' Ġestjoni 2015, id-Direttorati Ġenerali għandhom jistabbilixxu objettivi ġenerali b'indikaturi tal-impatt (fuq terminu twil) u objettivi speċifiċi b'indikaturi tar-riżultati (fuq terminu qasir/medju). Skont ir-Regolament Finanzjarju, l-objettivi tad-Direttorati Ġenerali għandhom ikunu SMART (50). 3.62. F'konformità mal-osservazzjonijiet tagħna fis-snin preċedenti b'rabta ma’ Direttorati Ġenerali oħra, aħna sibna li, għall-erba' Direttorati Ġenerali analizzati kollha, ħafna mill-objettivi (ġenerali u speċifiċi) użati fil-pjanijiet ta' ġestjomi u fir-rapporti annwali tal-attività kienu ttieħdu direttament minn dokumenti ta' politika jew dokumenti leġiżlattivi, u għaldaqstant kienu f'livell għoli wisq biex ikunu utli bħala strumenti ta' ġestjoni (ara l- Figura 3.5 ). 3.62. Mill-osservazzjoni tal-Qorti fir-rigward tal-pjanijiet ta' ġestjoni għall-2015, il-Kummissjoni introduċiet bidliet fiċ-ċiklu tal-SPP, l-aktar biex tipprovdi qafas aktar ċar għar-responsabbiltà tal-Kummissjoni u għas-servizzi tagħha. Permezz tal-approċċ il-ġdid, id-dokumenti ta' ippjanar mill-2016 huma maħsuba li jkunu aktar simplifikati u ffokati fuq il-prijoritajiet tal-Kummissjoni u l-kompetenzi tad-DĠs, filwaqt li jgħinuhom jistabbilixxu l-prijoritajiet u jirrakkontaw storja ta' prestazzjoni koerenti b'distinzjoni ċara bejn l-attribuzzjoni (għar-riżultati u l-outputs li huma konsegwenza diretta tal-attivitajiet tas-servizzi tal-Kummissjoni) u l-kontribut (fejn l-attivitajiet tas-servizzi tal-Kummissjoni jilagħbu parti fit-twettiq ta' ċertu riżultat jew impatt) għal politika tal-UE ta' livell għoli u għar-riżultati ta' programmi ta' nfiq. Il-Pjan Strateġiku jintroduċi approċċ ġdid li jbiddel l-enfasi minn ippjanar fuq żmien qasir għal perspettiva strateġika fit-tul li tgħin lid-DĠs jallinjaw l-objettivi speċifiċi tagħhom mal-objettivi fuq żmien twil iddefiniti mill-Kummissjoni. L-outputs ippjanati għal kull Direttorat Ġenerali għas-sena li jmiss huma elenkati fil-Pjan ta' Ġestjoni. Figura 3.5 — Eżempji ta’ objettivi li mhumiex adatti għal finijiet ta' ġestjoni Id-DĠ CLIMA: L-objettiv “Jiġi żgurat investiment għal kwistjonijiet relatat mal-klima” mhuwiex speċifiku peress li ma jindikax il-volum tal-investiment li għandu jiġi żgurat, u mhuwiex marbut biż-żmien peress li ma hemm l-ebda data ta' skadenza biex jintlaħaq. Id-DĠ ENV: “It-trasformazzjoni tal-UE f'ekonomija effiċjenti fir-riżorsi, ekoloġika u kompetittiva” huwa ssettjat bħala objettiv speċifiku. Huwa ma jiddefinix eżattament xi jfissru t-termini użati, u lanqas ma jiddikjara kif ikun tajjebi li jintlaħaq l-objettiv. Figura 3.5 — Eżempji ta’ objettivi li mhumiex tajbin għal skopijiet ta’ ġestjoni DĠ CLIMA — L-ammont u l-iskadenza huma ddefiniti b'mod impliċitu bħala l-objettiv u l-indikaturi tal-kejl jirrigwardaw b'mod ċar is-(sottoprogramm tal-azzjoni klimatika) tal-Programm LIFE 2014-2020. DĠ ENV —Il-Kummissjoni tinnota li l-mod kif jinkiseb dan l-objettiv huwa stabbilit fil-paġni 9 u 10 tal-Pjan Strateġiku għall-2016-2020 tad-Direttorat Ġenerali għall-Ambjent u li l-indikaturi biex ikejlu l-progress huma stabbiliti fil-paġni 19 sa 21 tal-istess dokument. 3.63. B'kollox analizzajna 19-il objettiv li minnhom 4 biss issodisfaw il-kriterji “SMART” kollha. Dan ir-riżultat huwa simili għal dak li sibna fis-snin preċedenti. Filwaqt li l-objettivi eżaminati kienu rilevanti għall-qasam ta' politika li fih joperaw id-Direttorati Ġenerali, f'ħafna każijiet l-indikaturi li jakkumpanjaw l-objettiv ma jkejlux l-aspetti kollha b’mod eżawrjenti fil-livell xieraq. 3.64. L-għażla tal-indikaturi għandha tkun ibbażata fuq kunsiderazzjonijiet bħar-rilevanza, kemm jistgħu jitkejlu, u d-disponibbiltà ta' data dwar il-prestazzjoni li tkun f'waqtha u affidabbli. Sa fejn ikun possibbli, l-indikaturi għandhom jissodisfaw il-kriterji “RACER” (51). L-indikaturi li jkejlu eżiti li fuqhom id-Direttorati Ġenerali għandhom influwenza limitata, għandhom ikunu kkomplementati b'indikaturi oħra li jkejlu l-attivitajiet tad-Direttorati Ġenerali direttament. 3.65. L-erba' Direttorati Ġenerali kollha għandhom mill-inqas indikatur wieħed tal-prestazzjoni għal kull objettiv biex jgħin lill-maniġment jimmonitorja, jevalwa u jirrapporta dwar il-kisbiet. Mit-58 indikatur fid-Direttorati Ġenerali li eżaminajna, 28 issodisfaw il-kriterji RACER kollha. Dan huwa titjib meta mqabbel ma' dak li rrappurtajna fis-snin preċedenti. Madankollu, bħal fis-snin preċedenti, aħna identifikajna xi nuqqasijiet fl-indikaturi li qed jintużaw (ara l- Figura 3.6 ). Figura 3.6 — Eżempju ta' problemi bl-indikaturi Indikaturi ppreżentati bħala indikaturi tar-riżulati iżda minflok kienu orjentati lejn l-input, pereżempju fId-DĠ AGRI: “Investiment totali fil-produzzjoni tal-enerġija rinovabbli” — Dan l-indikatur ikejjel l-attività li tiġi realizzata direttament mill-intervent minflok ma jiffoka fuq iż-żieda fl-enerġija rinovabbli li tirriżulta mill-investiment. Figura 3.6 — Eżempji ta’ problemi b’indikaturi Dan l-indikatur jikkunsidra mhux biss l-input tal-FAEŻR iżda wkoll il-kontribuzzjonijiet nazzjonali u privati tal-operazzjoni. Għalhekk, huwa jipprovdi indikazzjoni tal-effetti skattanti tal-kontribuzzjonijiet tal-UE/nazzjonali fuq kontribuzzjonijiet privati f'operazzjonijiet li jindirizzaw direttament l-objettiv tal-enerġija rinovabbli. L-objettiv kwantifikat tal-2023 huwa mwaqqaf ex-ante mill-Istati Membri abbażi ta' analiżi tal-bżonnijiet tal-qasam ta' programmar u hija intiża li tinkiseb permezz ta' strateġija konsistenti. Barra minn hekk, u fuq kollox, dan l-indikatur huwa kkomplementat mill-indikatur tar-riżultat “enerġija rinnovabbli prodotta minn proġetti appoġġati” li għandu jitkejjel minn evalwaturi fl-2017, 2019 u l-evalwazzjoni ex-post (2024). Meħuda flimkien, iż-żewġ indikaturi se jipprovdu stampa ċara tar-riżultati miksuba. L-OSSERVAZZJONIJIET TAL-QORTI PARTI 3 — RIŻULTATI TAL-AWDITU TAL-QORTI DWAR IL-PRESTAZZJONI Rapporti speċjali 2015 u output ieħor dwar il-prestazzjoni 3.66. Ir-rapporti speċjali tagħna jeżaminaw jekk il-prinċipji tal-ġestjoni finanzjarja tajba jiġux applikati għall-infiq tal-UE. Fi ħdan il-qafas tal-istrateġija tagħna għall-perjodu 2013-2017 (52), kull sena aħna nidentifikaw għadd ta' prijoritajiet biex ikun hemm fokus fuqhom (53). Aħna nagħżlu s-suġġetti għal rapporti speċjali abbażi ta' firxa ta’ kriterji, bħal-livell ta’ introjtu jew l-infiq involut, ir-riskji għall-ġestjoni finanzjarja tajba u l-grad ta’ interess tal-partijiet interessati. Fl-2015 adottajna (54) 25 rapport speċjali, kif elenkati fl- Anness 3.1 . 3.67. L-approċċ tagħna għall-awditu tal-prestazzjoni naturalment jevolvi biex jirrifletti ċ-ċirkustanzi dejjem jinbidlu li fihom topera l-UE. F'dan ir-rapport, aħna niġbdu l-attenzjoni għal xi wħud mill-modi li bihom ir-Rapporti Speċjali 2015 tagħna jieħdu kont ta' dawn il-bidliet: l-iżvilupp ta' sensiela ta' rapporti li jeżaminaw aspetti differenti tal-kriżi finanzjarja; sensiela ta' rapporti dwar il-problema kronika tal-qgħad fost iż-żgħażagħ; u r-reazzjoni tagħna għall-iżviluppi fit-tibdil fil-klima u fl-ambjent. Ir-reazzjoni tal-UE għall-kriżi finanzjarja 3.68. Il-kriżi finanzjarja u aktar tard il-kriżi tad-dejn sovran li bdiet fil-perjodu 2007-2008 kellha konsegwenzi estensivi għall-Ewropa, u l-Istati Membri tal-UE u l-Unjoni fl-intier tagħha ħadu għadd ta' passi b'reazzjoni għal dan (55). L-OSSERVAZZJONIJIET TAL-QORTI IR-RISPOSTI MILL-KUMMISSJONI 3.69. Fl-2015, aħna ppubblikajna tliet rapporti speċjali f'dan il-qasam. Ir-rapport tagħna dwar l-assistenza finanzjarja pprovduta lil pajjiżi li jinsabu f'difikultajiet kien analiżi komprensiva tal-ġestjoni mill-Kummissjoni tal-assistenza finanzjarja pprovduta lil ħames Stati Membri: l-Ungerija, il-Latvja, ir-Rumanija, l-Irlanda u l-Portugall (56). Il-konklużjonijiet tagħna kienu estensivi, u ġibdu l-attenzjoni għall-fatt li, qabel il-kriżi, xi sinjali ta' twissija ma ġewx innutati mill-Kummisjoni, bir-riżultat li hija sabet li ma kinitx imħejjija meta bdew jaslu talbiet għal assistenza finanzjarja. Il-prestazzjoni tal-Kummissjoni fil-mobilizzazzjoni, li kien hemm wara, ta' riżorsi biex tiġi indirizzata l-kriżi kienet imħallta, għalkemm il-Kummissjoni, b'mod ġenerali, irnexxielha toħroġ dejn f'isem l-UE biex tissodisfa l-ħtiġijiet finanzjarji. L-impatt tal-azzjoni mill-Kummisjoni kien li l-Istati Membri fil-biċċa l-kbira ssodifaw il-miri tagħhom tad-defiċit u, b'mod ġenerali, komplew bir-riformi li kienu ġew xprunati mill-kundizzjonijiet tal-programmi. Aħna għamilna disa' rakkomandazzjonijiet, li jkopru l-aspetti kollha ta' din il-kwistjoni. 3.69. Il-kobor u n-natura tal-kriżi finanzjarja tal-2007-2008 kienu mingħajr preċedent. Il-kriżi wriet li l-qafas ta' sorveljanza li kien jeżisti qabel il-kriżi ma kienx suffiċjenti biex jiġi identifikat ir-riskju fil-pożizzjonijiet fiskali sottostanti fi żminijiet ta' kriżi ekonomika bla preċedent. Hija enfasizzat il-ħtieġa għal approċċ aktar wiesa' tal-monitoraġġ fis-settur bankarju u għal makroeknomija aktar wiesgħa. Fil-punt meta l-pajjiżi applikaw għall-assistenza, kien qed isir monitoraġġ minn wara l-kwinti ta' sitwazzjoni li kienet qed tiddeterjora u l-Kummissjoni kienet f'kuntatt mill-qrib mal-awtoritajiet nazzjonali. Ir-reazzjoni għall-kriżi kienet immedjata u komprensiva. Minkejja r-restrizzjonijiet akuti fir-riżorsi tal-persunal u fażi iebsa ta' tagħlim, il-Kummissjoni rnexxielha tissodisfa l-obbligi kollha tal-ġestjoni tal-programm il-ġdid tagħha, mhux biss fil-ħruġ ta' dejn biex tissodisfa l-ħtiġijiet ta' finanzjament fil-każijiet kollha. Dan huwa rikonoxxut mill-Qorti, li tikkwalifikah bħala kisba. Il-programmi kollha kisbu l-objettivi ekonomiċi ewlenin tagħhom. Ir-rakkomandazzjonijiet tal-awditjar iffokaw fuq l-aspetti tal-proċess, tat-teħid ta' deċiżjonijiet u taż-żamma tar-rekords tal-ġestjoni tal-programm tal-Kummissjoni u l-Kummissjoni aċċettat, jew aċċettat b'mod parzjali, ir-rakkomandazzjonijiet kollha. 3.70. Il-Greċja kienet wieħed mill-Istati Membri l-aktar assoċjati mal-kriżi finanzjarja. Għalhekk, aħna ppubblikajna rapport li jiffoka speċifikament fuq l-appoġġ ipprovdut mill-Kummissjoni biex tgħin lill-Greċja timplimenta r-riforma finanzjarja (57). Aħna kkonkludejna li l-korp imwaqqaf mill-Kummissjoni biex iwassal l-appoġġ tagħha, it-“Force għall-Greċja”, kien, b'mod ġenerali, kiseb il-mandat tiegħu fit-twassil ta' assistenza f’konformità mar-rekwiżiti tal-programmi ta’ aġġustament ekonomiku għall-Greċja. Madankollu, kien hemm nuqqasijiet u riżultati mħallta f'termini tal-influwenza tiegħu fuq il-progress tar-riformi. 3.70. Il-Kummissjoni tirrikonoxxi li l-impatt tal-Assistenza Teknika fuq il-progress ġenerali tar-riformi kien imħallat. Jinħtieġ li dan jitqies fil-kuntest politiku usa’ u b'kunsiderazzjoni għad-diviżjoni tal-kompetenzi bejn l-Istati Membri u l-Istituzzjonijiet tal-Unjoni Ewropea. L-implimentazzjoni tar-riformi (strutturali) kienet u tibqa’ r-responsabbiltà tal-awtoritajiet Griegi, filwaqt li t-“Task Force għall-Greċja” kienet disponibbli biex tagħti pariri u tassisti lill-awtoritajiet Griegi fejn mitlub. 3.71. Ir-rwol tal-aġenziji ta' klassifikazzjoni tal-kreditu assuma sinifikat akbar b'riżultat tal-kriżi, li wassal għat-twaqqif tal-Awtorità Ewropea tat-Titoli u s-Swieq (ESMA) fl-2011. Għalhekk, ir-rapport tagħna dwar is-superviżjoni tal-awtoritajiet ta' klassifikazzjoni tal-kreditu mill-UE (58) kienet kontribut importanti għal ġestjoni aktar effettiva f'dan il-qasam. Aħna kkonkludejna li, f'perjodu ta' żmien qasir, l-ESMA kienet stabbiliet pedamenti tajbin għat-twettiq tar-rwol superviżorju tagħha, iżda li kien għad hemm lok għal titjib, pereżempju, fil-kjarifika ta' kriterji metodoloġiċi u fl-adegwatezza tal-istatistika fil-qosor iddivulgata u l-kontrolli mwettqa relatati mad-data rrappurtata fir-repożitorju online tal-ESMA. Qgħad fost iż-żgħażagħ 3.72. Il-qgħad kroniku fost iż-żgħażagħ huwa problema kbira f'għadd ta' Stati Membri, u kien kwistjoni li aħna identifikajna bħala waħda mill-prijoritajiet għall-ħidma tagħna fl-2015. B'rispons għal dan, fl-2013, il-Kunsill irrakkomanda li tiġi stabbilita “Garanzija għaż-Żgħażagħ” mill-Istati Membri, permezz ta' kombinament ta' finanzjament mill-UE u finanzjament nazzjonali. Taħt il-Garanzija, iż-żgħażagħ huma mistennija jsibu offerta ta' xogħol “ta' kwalità tajba” jew taħriġ biex jgħinhom isibu impjieg fil-futur, fi żmien erba' xhur minn meta jtemmu l-edukazzjoni jew minn meta jitilfu x-xogħol. Fir-rapport tagħna dwar dan is-suġġett (59), aħna sibna li l-Kummissjoni kienet ipprovdiet appoġġ f'waqtu u xieraq lill-Istati Membri fl-istabbiliment tal-iskemi ta' garanzija tagħhom, iżda ġibdet l-attenzjoni għal tliet riskji potenzjali li jistgħu jaffettwaw is-suċċess tal-iskemi: l-adegwatezza tal-finanzjament totali, kif għandha tiġi ddefinita offerta ta' kwalità tajba, u l-monitoraġġ u r-rappurtar tal-Kummissjoni dwar ir-riżultati. 3.72. Rigward it-tliet riskji potenzjali li jistgħu jaffettwaw is-suċċess tal-iskemi ta' Garanzija għaż-Żgħażagħ identifikati mill-Qorti, il-Kummissjoni taqbel u tixtieq tinnota li: — l-investiment f'Garanzija għaż-Żgħażagħ huwa kruċjali għall-UE biex tippreserva l-potenzjal ta' tkabbir futur tagħha. Appoġġ finanzjarju sinifikanti tal-UE huwa diġà disponibbli, iżda sabiex il-Garanzija għaż-Żgħażagħ issir realtà, jinħtieġ ukoll li l-Istati Membri jagħtu prijorità lill-miżuri ta' impieg għaż-żgħażagħ fil-baġits nazzjonali tagħhom; — il-“kwalità tajba” hija element kruċjali għall-implimentazzjoni tal-Garazija għaż-Żgħażagħ. Il-Kummissjoni se tkompli tħeġġeġ ir-riflessjoni rigward offerti ta' “kwalità tajba” u tkompli tipprovdi gwida għall-Istati Membri. — kien meħtieġ eżerċizzju twil ta' bini ta' kunsens biex jiġi definit qafas ta' monitoraġġ komuni. L-attivitajiet ta' monitoraġġ se jikkontribwixxu għall-valutazzjoni tal-Kummissjoni tal-Garanzija għaż-Żgħażagħ taħt Semestri Ewropej futuri u għar-rapport tagħha tal-2016 dwar l-implimentazzjoni tal-iskema lill-Parlament Ewropew u lill-Kunsill permezz ta' kanali adegwati. 3.73. Aħna ġejna lura għal din il-kwistjoni fir-rapport tagħna aktar tard fl-2015, dwar l-appoġġ mill-Kummissjoni għat-timijiet ta' azzjoni għaż-żgħażagħ (60), inizjattiva li laqqgħet flimkien esperti nazzjonali u esperti tal-Kummissjoni fit-tmien Stati Membri bl-ogħla livelli ta' qgħad fost iż-żgħażagħ (61). Aħna kkonkludejna li l-effettività tal-appoġġ ta’ konsulenza pprovdut mill-Kummissjoni lill-Istati Membri fir-rigward tat-timijiet ta' azzjoni għaż-żgħażagħ kienet limitata bil-livell u l-kwalità ta' informazzjoni li kienet disponibbli lilha, dwar kif miżuri eżistenti tal-FSE jew dawk nazzjonali għal żgħażagħ qiegħda qed jaħdmu fil-prattika. Barra minn hekk, il-valutazzjoni mill-Kummissjoni tal-emendi proposti mill-Istati Membri għall-programmi tagħhom ffukat prinċipalment fuq aspetti baġitarji aktar milli fuq li jsir l-aħjar użu tal-fondi mill-FSE għad-dispożizzjoni tagħhom. 3.73. Il-Kummissjoni użat l-istrumenti kollha disponibbli għaliha b'mod proattiv, meta wieħed jikkunsidra l-qafas ġuridiku fis-seħħ, biex tikseb l-objettivi tal-inizjattiva tal-YATs u biex tirrapporta dwarhom. Fil-fehma tal-Kummissjoni, l-inizjattiva tal-YAT laħqet l-aspettattivi politiċi stabbiliti mill-Kunsill Ewropew fil-konklużjonijiet tiegħu tat-30 ta’ Jannar 2012. L-objettiv ewlieni tal-YATs konġunti, inizjattiva ad hoc u puntwali, kien li jiġu mobilizzati l-istrumenti nazzjonali u tal-UE, fosthom il-Fondi Strutturali, u li jiġu diskussi r-riformi ta' politika li għandhom jiġu inklużi fi pjanijiet ta’ impjiegi għaż-żgħażagħ. It-timijiet kienu maħsuba biex “jagħmlu ħoss” permezz ta’ kampanja ta’ sensibilizzazzjoni fl-ogħla livell politiku, joħolqu sens ta’ urġenza u jagħtu direzzjoni aktar b’saħħitha filwaqt li ma joħolqux proċeduri amministrattivi jew/u ġuridiċi addizzjonali. L-ambjent, l-enerġija u t-tibdil fil-klima 3.74. L-ambjent u t-tibdil fil-klima, flimkien mal-implikazzjonijiet tiegħu għall-politiki tal-UE f'għadd ta' oqsma oħra, bħall-agrikoltura u l-enerġija, huwa wieħed mill-isfidi globali fil-mira tal-istrateġija 2013-2017 tagħna. Għalhekk, ir-rapport tagħna dwar impjanti tat-trattament tal-ilma mormi ffinanzjati mill-UE, li jinsabu fil-baċin tax-Xmara Danubju, eżamina jekk l-appoġġ mill-UE kienx qed jgħin lill-Istati Membri jilħqu l-objettivi tagħha għall-politika tal-ilma mormi (62) — element ewlieni ta' politika ambjentali ta' suċċess. Aħna kkonkludejna li filwaqt li l-appoġġ finanzjarju mill-UE kien kellu rwol importanti fl-avvanz tal-ġbir u t-trattament tal-ilma mormi, dan ma kienx biżżejjed biex jintlaħqu d-dati ta' skadenza rilevanti. 3.75. Rapport ieħor aktar tard fl-2015 imbagħad eżamina aspett differenti tal-kwalità tal-ilma fil-baċin tax-Xmara Danubju: il-progress li sar mill-istess erba' Stati Membri fl-issodisfar tar-rekwiżiti tad-direttiva qafas dwar l-Ilma (63), li l-objettiv prinċipali tagħha mis-sena 2000 'il hawn kien li tinkiseb kwalità tajba tal-ilma sal-2015 (b'xi eċċezzjonijiet possibbli). Aħna kkonkludejna li l-implimentazzjoni ta' miżuri kofinanzjati mill-UE kienet wasslet għal ftit li xejn titjib fil-kwalità tal-ilma. Tabilħaqq, filwaqt li l-introduzzjoni tal-pjanijiet ta' mmaniġġjar tal-baċin tax-xmara bħala għodda għall-immaniġġjar integrat tal-ilma kienet punt tajjeb tad-direttiva, fil-prattika, il-pjanijiet tal-Istati Membri batew minn nuqqasijiet fl-identifikazzjoni ta' pressjonijiet ta' tniġġis u fid-definizzjoni ta' miżuri ta' rimedju. 3.76. Fuq tema differenti, aħna eżaminajna l-iskema tal-UE għan-negozjar ta' emissjonijiet (ETS) (64). Din hija pilastru essenzjali tal-politika tal-UE għall-ġlieda kontra t-tibdil fil-klima, u hija maħsuba biex tippromwovi tnaqqis tal-emissjonijiet ta’ gassijiet serra b’mod kosteffettiv u ekonomikament effiċjenti. Aħna sibna li l-ġestjoni tal-iskema mill-Kummissjoni u mill-Istati Membri ma kinitx adegwata fl-aspetti kollha. Hija kienet imxekkla minn xi kwistjonijiet relatati mar-robustezza tal-qafas għall-protezzjoni tal-integrità tagħha, bħan-nuqqas ta' sorveljanza tas-suq tal-emissjonijiet fil-livell tal-UE, u minn dgħufijiet sinifikanti fl-implimentazzjoni tat-tieni fażi tal-iskema fil-perjodu 2008-2012, wara l-fażi iniżjali ta' tħejjija. 3.76. Il-Kummissjoni hija impenjata li tkompli ttejjeb l-EU ETS; hija se tinidirizza n-nuqqasijiet identifikati mill-awdituri. Se jiġu implimentati għadd ta' rakkomandazzjonijiet minn Stati Membri. Diversi punti nnotati mill-QEA kienu speċifiċi għall-perjodu 2008-12 (il-fażi 2) u diġà ġew indirizzati fir-regoli kurrenti għall-perjodu 2013-2020 (il-fażi 3). Mir-rapport tal-awditjar, kien hemm proposta leġiżlattiva ġdida dwar l-ETS (65) (l-implimentazzjoni tal-objettivi klimatiċi u tal-enerġija għall-2030 segwitu għall-konklużjonijiet tal-Kunsill Ewropew ta' Ottubru 2014). 3.77. Aħna ppubblikajna wkoll rapport dwar is-sigurtà al-provvista tal-enerġija u l-iżvilupp tas-suq intern tal-enerġija tal-UE (66). Aħna sibna li l-objettiv tal-UE li s-suq intern tal-enerġija jiġi kkompletat sal-2014 ma kienx intlaħaq. B'mod ġenerali, l-infrastruttura tal-enerġija fl-Ewropa mhijiex imfassla tajjeb għal swieq kompletament integrati u għaldaqstant attwalment ma tipprovdix sigurtà effettiva tal-provvista tal-enerġija. L-appoġġ finanzjarju mill-baġit tal-UE fil-qasam tal-infrastruttura tal-enerġija kellu biss kontribut limitat għas-suq intern tal-enerġija u għas-sigurtà tal-provvista tal-enerġija. 3.77. Il-Kummissjoni qed tieħu passi konkreti biex tneħħi l-ostakli tas-suq li fadal għas-suq intern tal-enerġija, b'mod partikolari permezz ta' oqfsa ta' kooperazzjoni reġjonali li jinvolvu Stati Membri differenti u fil-kuntest tat-tħejjija tal-Inizjattiva tad-Diżinn tas-Suq tagħha. Fir-rigward tal-infrastruttura, huwa importanti li wieħed jinnota, li: (a) l-infrastruttura tal-enerġija hija mistennija li tkun iffinanzjata mis-suq, jiġifieri tariffi tal-utent approvati minn regolaturi indipendenti; sostenn finanzjarju mill-baġit tal-UE, għalhekk, għandu jkun l-eċċezzjoni aktar milli r-regola. (b) meta s-sostenn finanzjarju ta' dan ikun ġie allokat, is-sigurtà tal-provvista spiss ġiet imtejba b'mod sinifikanti. Eżempju tajjeb ta' dan huwa dak tal-Istati Baltiċi fejn is-sostenn kemm mill-EEPR kif ukoll mis-CEF għal proġetti ewlenin mhux biss żied is-sigurtà tal-provvista tal-elettriku, iżda għen ukoll biex iqarreb il-prezzijiet tal-operaturi aktar lejn xulxin. Is-segwitu tar-rakkomandazzjonijiet fir-rapporti speċjali 3.78. Is-segwitu li aħna nagħtu għar-rapporti tal-awditjar tal-prestazzjoni tagħna huwa element essenzjali fiċ-ċiklu tal-obbligu ta' rendikont u jgħin biex inħeġġu lill-Kummissjoni u lill-Istati Membri jimplimentaw ir-rakkomandazzjonijiet tal-awditjar tagħna. 3.79. Fir-Rapport Speċjali tagħna tal-2016 dwar l-eżerċizzju ta' segwitu għall-2014 (67), aħna għamilna għadd ta' rakkomandazzjonijiet, fejn issuġġerejna li l-Kummissjoni għandha tallinja l-prattiki tagħha ta' segwitu mal-istandards rilevanti ta’ kontroll intern. Il-Kummissjoni aċċettat dawn ir-rakkomandazzjonijiet u qablet li tieħu azzjonijiet korrettivi. 3.79-3.80. Il-Kummissjoni hija impenjata li tiżgura li r-rakkomandazzjonijiet magħmula mill-Qorti fir-Rapporti Speċjali tagħha u aċċettati mill-Kummissjoni jkunu implimentati u segwiti b’mod sistematiku. Il-Kummissjoni tqis li l-arranġamenti ta' kontroll tagħha huma f’konformità mal-istandards internazzjonali ta' kontroll u l-aħjar prattiki. Madankollu, il-Kummissjoni hija impenjata li tindirizza aktar sfidi dwar is-sistema u l-proċeduri ta’ segwitu għall-kwittanza. L-OSSERVAZZJONIJIET TAL-QORTI 3.80. Aħna vvalutajna s-segwitu li kien sar mill-Kummissjoni għal kampjun ta' 90 rakkomandazzjoni tal-awditjar minn 11-il rapport speċjali li ġew ippubblikati fil-perjodu 2011-2012. Il-kampjun intgħażel fuq il-bażi ta' firxa ta' kriterji (68). Mit-83 rakkomandazzjoni li setgħu jiġu vverifikati, aħna kkonkludejna li l-Kummissjoni implimentat bis-sħiħ 63 % tar-rakkomandazzjonijiet tagħna, 26 % ġew implimentati fil-biċċa l-kbira mill-aspetti, 10 % f'xi wħud mill-aspetti, filwaqt li 1 % ma ġewx implimentati. 3.81. Għalkemm il-Kummissjoni hija l-parti awditjata prinċipali tagħna, aħna frekwentement nidentifikaw kwistjonijiet li jistgħu jiġu indirizzati l-aħjar mill-awtoritajiet tal-Istati Membri jew f'kooperazzjoni mal-Kummissjoni, peress li l-infiq tal-UE jinsab taħt arranġamenti ta' ġestjoni kondiviża mal-Istati Membri. Fir-rapporti speċjali tagħna, aħna xi drabi nindirizzaw ukoll rakkomandazzjonijiet lill-Istati Membri b'mod ġenerali. Aħna nistgħu wkoll nindirizzaw rakkomandazzjonijiet lill-Istati Membri b'mod individwali għalkemm dan huwa rari (69). Ir-rakkomandazzjonijiet jiġu kkomunikati fil-livell tal-Istati Membri għalkemm is-segwitu formali huwa mħallat 3.82. Meta nagħmlu rakkomandazzjonijiet li huma applikabbli għall-Istati Mebri b'mod ġenerali, hemm ħames modi kif jistgħu jintbagħtu dawn il-messaġġi (ara l- Figura 3.7 ). L-ewwel nett, kull rapport jintbagħat lill-Istituzzjoni Suprema tal-Awditjar (il-korp pubbliku nazzjonali tal-awditjar prinċipali). Ir-rapporti jintbagħtu wkoll lill-Kunsill biex iqishom fil-kuntest tal-proċedura ta' kwittanza u, f'xi okkażjonijiet, jintbagħtu wkoll permezz ta' preżentazzjonijiet lill-gruppi ta' ħidma tal-Kunsill. Ir-rapport annwali tal-attività tagħna (li fih dettalji dwar ir-rapporti speċjali tagħna) jintbagħat ukoll lill-parlament ta' kull Stat Membru, u l-Membri individwali tal-Qorti jistgħu jiġbdu l-attenzjoni partikolari ta' parlament nazzjonali jew tal-kumitat rilevanti tiegħu għal rapporti speċifiċi, matul l-interazzjoni tagħhom mal-parlament ikkonċernat. Ir-rakkomandazzjonijiet tagħna jitqassmu wkoll lill-Istati Membri permezz tal-linji gwida u l-interventi ta' taħriġ tal-Kummissjoni. Figura 3.7- Il-komunikazzjoni tas-sejbiet lill-Istati Membri Sors: Il-Qorti Ewropea tal-Awdituri. L-OSSERVAZZJONIJIET TAL-QORTI 3.83. Madankollu sa issa, kellna relattivament ftit li xejn informazzjoni dwar l-impatt ta' dawn l-isforzi ta' komunikazzjoni fl-Istati Membri. Biex nirrimedjaw dan, aħna wettaqna stħarriġ tal-aġenziji tal-pagamenti, tal-ministeri u tas-SAIs fil-livell nazzjonali tal-Istati Membri dwar is-segwitu tar-rakkomandazzjonijiet (70). Erba' Direttorati Ġenerali tal-Kummissjoni kkompletaw kwestjonarju wkoll. 3.84. Dan ikkonferma li l-komunikazzjoni tar-rakkomandazzjonijiet tabilħaqq tasal fil-livell tal-Istati Membri, bl-istħarriġ jagħti evidenza li l-messaġġi tagħna waslu permezz ta' mezz wieħed jew aktar minn dawk ipprovduti hawn fuq. F'termini tal-impatt, 80 % tal-wiġġieba rrikonoxxew mill-inqas “xi sensibilizzazzjoni” dwar ir-rapporti tagħna fil-livell tal-Istati Membri. Madankollu, 13 % biss wieġbu li kien hemm proċess ta' segwitu kkoordinat għar-rakkomandazzjonijiet kollha tagħna fl-Istat Membru tagħhom. Fir-rigward tal-azzjoni ta' segwitu li ttieħdet, 38 % ssuġġerew li tittieħed azzjoni għal suġġetti partikolari biss, filwaqt li 49 % indikaw li ma titwettaq l-ebda azzjoni ta' segwitu formali. Minkejja dan, xi wħud mill-Istati Membri pprovdew eżempji konkreti tal-integrazzjoni tar-rakkomandazzjonijiet tagħna fil-politika u l-prattika nazzjonali, prinċipalment fil-qasam ta' riżorsi naturali (ara l- Figura 3.8 ). Figura 3.8 — Eżempji ta' sensibilizzazzjoni u ta' komunikazzjoni fil-livell tal-Istati Membri Ir-rapport tagħna dwar “Il-kosteffettività tal-appoġġ taħt l-Iżvilupp Rurali tal-UE għal investimenti mhux produttivi fl-agrikoltura” (71) rrakkomanda li jenħtieġ li l-Istati Membri jimplimentaw proċeduri biex jiġi ż